text:
Robert Pattinson a bolbe na e set di filmacion di ‘The Batman’ despues di su cuarentena pa a test positivo pa COVID-19 algun dia pasa, segun e medionan na Merca a revela. Dos siman pasa cu a bira conoci cu e actor tin coronavirus, a para e pelicula nobo di e personahe di DC Comics door cu Pattison ta contagia. E hoben actor a bolbe na e filmacion. Algun hora cu e noticia a bira conoci, e actor a wordo capta ta keiro cu su chick.
“Despues di un pauze motiva door di e cuarentena pa COVID-19, e filmacion di ‘The Batman’ ta reanuda”, segun e portavoz di Warner Bros. Te cu awor ta sigui contemplando e estreno di e pelicula entre e lunanan di juni y october 2021, ya door di e pandemia e produccion mester a modifica su fecha di estreno despues di e prome stop di trabou na e luna di maart, ora nan tabatin aproximadamente 25% di e pelicula.


c: text/html

text:
Balashi/Franse Pas – Diamars anochi pasa di 9:30 varios unidad lo a trata na uni nan mes na un persecusion.
E persecusion aki tawata tras di un brommer Gilera. Den mayoria caso persecusion tras di brommer ta algo sumamente peligroso y den mayoria caso sa desconseha pa haci esaki, debi cu e por y a yega di termina fatal.
Diamars anochi asina mes lo a persigui e brommer Gilera cu a wordo raporta horta den oranan di mainta.
Na e splitsing di Balashi pa Franse Pas eynan e persona ariba e brommer lo laga esaki y core bay.
Polisnan a tira bista pero no a haya e persona cu tawata ariba e brommer.
Polis a pidi takelwagen pa bay cu locual a keda di e brommer, debi cu nan a torno basta parti di dje posiblemente pa wordo bendi.

robotstxt: allowed

filter: keep


text: Kòrsou, den su maneho di eventual aseptá hende, den e kaso aki Venezolano, komo refugiado, ta usa netamente e definishon di UNHCR. Gobièrnu di Kòrsou tin tur komprenshon pa e tempunan difísil ku Venezuela ta pasa aden na e momento aki, pero te ainda no a konstatá ku den e grupo di Venezolano ta tin hende ku por kalifiká komo refugiado. Pues, no a topa ku niun Venozolano ainda, ku a sali for di su pais i a pidi pa un estadia a base di peliger di persiguishon, a base di rasa, religion, kerensianan polítiko òf miembresia di un sierto grupo. Si tin personanan ku ta den e prosedura ainda pa por disidí si e ta refugiado.


text:
KRALENDIJK — Akusado Renzo C. e siman aki tabata den sala di korte relashoná ku kaso di robo i violensia. Hues Gruijters a puntra akusado entre otro su nòmber i el a nenga di aseptá i kontesta riba pregunta nan di hues.
Durante 2019 na luna di yüni i novèmber el a kometé echonan kastigabel ariba menshoná.
Hues a papia ku akusado Renzo C. i a puntr’é kiko e ta pensa di loke a sosodé. Akusado a disidí di kuminsá papia i a menshoná: ”Si nan lo a dunami mi sèn, e kos lo no a bira un problema. Mi a kumpra un “Play Station” i e no tabata funshoná. Mi tabata ke mi sèn bèk i mi no a hañ’é, akusado a splika hues. Hues a bisa ku e hendenan a keda pa wak kiko a sosodé ku e aparato ku no ta funshoná, esaki pa medio di e kompania kaminda a kumpra e aparato. Akusado a bisa ku e komersiante tabata na altura ku e ta bende kos ku no ta funshoná. “A keda birami pa dunami mi sèn, p’esei mi a choke. Mi tabata huntu ku un amigu mas, i e hòmber di e lugá mester ta kontentu ku ta asina e kos a bai, ku no tabata pihó. E hòmber di e lugá a pone 25 dòler p’ami, loke no tabata e suma kompletu i polis nan ku a presentá na e sitio a kue e sèn, esta 25 dòler i no a dunami mas. Pues mi ta konsiderá ku polis a hòrta e sèn. Total tabata 50 dòler ku mi a paga e hòmber, akusado Renzo a splika. Hues a bis’é ku e mester a atendé e kaso di otro manera i no a bai bringa ku e persona. “Bo mester a bai polis entre otro”. Akusado a bisa hues: ”Loke mester a sosodé mi mester a dal e polisnan ku a kue mi sèn”.
Hues a bis’é ku e por bai prison pa loke a sosodé, i akusado a bisa no ta nada, pasobra un dia e lo ta den libertat bèk. Akusado a keda bisa hues loke ta sosodé ta ’Bullshit’. “Ami sa dikon mi a rabia pasobra mi a pèrdè mi sèn. No tin motibu pa serami, mi ta rabia pa mi derecho,” akusado a bisa hues demostrando hopi rabia den sala di korte.
Fiskal M. Boheur a trese den su rekisitorio entre otro ku e tin gana di sa kon e kaso lo terminá. Akusado a rabia i a benta stul den sala di korte Henk W. Welvaart i bandoná sala di korte. A yama polis i nan a presentá i a purba trankilisá Renzo. El a disidí ku e ta drenta sala di korte pa kontinuá ku tratamentu di su kaso. Fiskal a kontinuá i a menshoná ku loke a sosodé ta algu kastigabel. 1 aña kondishonal reclassering i 2 aña di prueba.
Abogado Anthony Nicolaas a defendé su kliente i el a bisa ku ta di 2 bes e ta defendé su kliente. E tin problema kon e ta ekspresá su malkontentu. E ta yòn i ta bon pa nos yud’é pa e tin un bida bon. E ta bou di tratamentu i ta bon pa tene kuenta i yud’é, abogado Anthony a menshoná entre otro den defensa di su kliente. Hues a pidi Renzo kiko ta su último palabra el a menshoná e no tin nada mas pa bisa. Hues a sera e kaso i a pidi un kastigu di prison kondishonal di 1 aña i sigui guia di reclassering. Renzo a sali for di sala di korte hopi desgustá.


text:
historia
-
News
Prome biaha den historia asmablea virtual a tuma lugar
Presidente di COA, Roy Mezas a elabora riba e Asamblea di Comite Olimpico. Pa prome biaha den historia e asamblea…Read More »
-
News
Roy Mezas ta papia di aña 2018
Aña 2018 tabata uno super exitoso, e mas exitoso den historia di e existencia di Comite Olimpico Arubano. Presidente di…Read More »
-
News
COA a celebra e temporada 2018
Comite Olimpico Arubano a celebra hunto cu su staf y personal den La Vista Restaurant di Aruba Marriott Hotel E…Read More »
-
Buenos Aires 2018
Kyala y Mali a truinfa
HISTORIA Duo di Beach Volleyball Kayla Arends y Mali Rafini a triunfa den nan prome encuentro den e Youth Olympic…Read More »


text:
Circle K ta un organisacion internacional cu a wordo funda pa asina duna ayudo y servicio na comunidad den diferente forma. Tambe, Circle K International ta parti di e organisacion Kiwanis International cu desde aña 1936, ta haciendo trabounan voluntario na diferente pais rond di mundo. Pasco enberdad ta un celebracion cu nos no ta celebra solamente cu nos famia y amistadnan, pero tambe cu nos coleganan y esnan cu nos ta concidera personanan importante. Kiwanis ta consisti di personanan motiva pa duna bek na e comunidad di Aruba y pa e motibo aki, ta importante pa zorg pa e club keda crece. Despues cu e club a wordo instala oficialmente pa prome biaha na juli 2014, e club di Circle K E.P.I a keda crece mas y mas. Kiwanis ta un famia, miembronan di comunidad cu ta bin hunto pa logra cosnan positivo. Kiwanis Circle K of Colegio E.P.I. ta contento di por yama bon bini na e siguinte hobenan: Janella Henriquez, Jake Kelkboom, Elda Bruges, Zoe Arendsz, Sherwin Rasmijn, Sidney Simoons, Christopher Koolman, Nakisha Williams, Shawn Williams, Lisa Diaz, Shakell Bird, Miechaella Williams, Anggie Gonzalez, Lisa Letang. Nos tin cu bisa, cu den e ultimo temporada e hobenan aki tawata super activo den nos club, logrando projectonan manera; Dog-Carwash 2014, Halloween Brownie, Christmas Bake Sale y mucho mas. Esaki ta haci cu mas y mas e club a crece y studiantenan di E.P.I ta continuamente motiva pa forma parti di nos club. Desde awe, nos kier yama bon bini na tur e hobenan aki oficialmente na e famia di Circle K International. Ta nos desea como club cu boso disfruta di e experencia nobo aki y tur oportunidad cu boso ricibi. Hunto nos por haci un diferencia! Si bo persona ta un studiante di Colegio E.P.I. y ta desea mas informacion of bira miembro di Kiwanis Circle K of Colegio E.P.I., please tuma contacto cu nos na: 525-8798, manda nos un email na: circlek@epiaruba.com of manda nos un mensahe riba Facebook: “Kiwanis Circle K of Colegio E.P.I”.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
KEN NOS TA
KREENSIANAN, HISTORIA, ORGANISASHON, IDENTIDAT
Iglesia Atventista di Shete Dia ta mira su mes komo e Iglesia remanente di fin di tempu den profesia di Beibel. Miembronan di iglesia, individual i kolektivamente, ta komprondé nan ròl spesial komo embahadornan di e reino di Dios i mensaheronan di e pronto regreso di Hesukristu. Atventistanan di Shete Dia a pone nan mes riba e lista komo kolaboradónan ku Dios den Su mishon pa gana mundu bèk for di e poder i presensia di maldat, komo parti di e Gran Kontroversia entre Kristu i Satanas. P’esei, kada aspekto di e bida di e miembro di Iglesia ta keda influensiá pa e konvikshon ku nos ta biba den e lastu dianan deskribí den profesia di Beibel i e regreso di Hesukristu ta eminente. Dios a yama Atventistanan di Shete Dia pa biba den e mundu akí i ta pesei tur akshon di e bida Kristian ta hasí “den e nòmber di Hesus” i pa avanse di Su reino.
Iglesia Atventista ta un iglesia kristian ku un miembresia di mas ku 20 mion den práktikamente tur pais rònt mundu. Nos mishon ta pa kumpli ku e mandato bíbliko ku Hesus a duna den Mateo 28: 19, 20.
Atventistanan tin e Beibel komo nan úniko regla di fe i speransa i ta e fuente di tur kreensia ku ta dirigí nan bida. Sola Scriptura ta resultado di nan konvikshon.
E historia di atventismo den e parti di mundu akí, spesialmente den e teritorio di Aruba, Boneiru i Kòrsou, a kuminsá na aña 1924 kaminda mishoneronan a yega for di Venezuela na nos islanan ku un mensahe speshal.
Iglesia Atventista ku sede na Estádos Unídos di Amérika, ta un iglesia mundial repartí den diferente área geográfiko yamá Divishon. Kada Divishon ta responsabel pa e trabou di predikashon di e evangelio den su área.
Atventistanan tin e Beibel komo nan úniko regla di fe i speransa i ta e fuente di tur kreensia ku ta dirigí nan bida. Sola Scriptura ta resultado di nan konvikshon.


text:
KRALENDIJK – Hype Events a tene un enkuentro ku prensa relashoná ku e di 52 edishon di Regata internashonal di nos isla. Djarason último tabatin e enkuentro ku a tuma lugá riba e boto ‘Aqua Adventures’ den kombinashon ku un “Happy hour”.
Tabata Hennyson Thielman di Hype Events ku a habri e enkuentro, pasando den e programa di Regata 52.
Regata 2019 ta kuminsá otro siman djarason 9 di òktober i finalisá djasabra 12 di òktober 2019.
Diputado di kultura sra. Nina den Heyer i Gezaghèber Edison Rijna lo hasi e apertura ofisial di regata, esaki riba e esenario prinsipal dilanti ofisina prinsipal di gobièrnu di Boneiru.
Tur loke ta regata ta tuma lugá den Playa, tantu kompetensianan komo tambe e festival di Regata anochi.
E karedanan riba laman ta ranka sali djaweps 10 di òktober, 9’or di mainta. Kas di Regata ta e sitio kaminda mayoria boto chikitu lo drenta awa i lo bin direkshon di Kralendijk. Manera tur aña tin e karedanan entre yate, optimist, sunfish, windsùrf i kitesùrf, Microboats, boto di piskadó i mas.
Inskripshon lo ta djarason 9 di òktober na Fòrt Oranje for di 12’or di mèrdia te ku 6’or di atardi.
Mas aleu, di akuerdo ku sr. Thielman, tin tres pa kuater boto di piskadó, tres sigur ta kla kaba pa bai laman pa e kompetensianan, e di kuater tambe ta den preparashon i ta spera ku e kategoria aki di botonan lo ta kuater den e kompetensianan di otro siman.
Djabièrnè ta e di 2 dia di kareda ku ta terminá ku un ‘happy hour’ di 5’or pa 7’or di anochi ku bon ambiente pa tur hende por gosa di dje kantu di laman. E di 3 dia ku ta e último dia di Regata, lo tin e ‘boat party’, den bahia di Kralendijk. Anochi lo tin e seremonia di entrega di premio riba e ensenario prinsipal di Regata den Playa.
Hype Events ta hasiendo hopi esfuerso pa stimulá partisipantenan lokal i internashonal pa engrandesé nos Regata. Kant’i awa riba malekon durante dia di djaweps i djabièrnè tin entre otro lès di traha microboats i lès di windsùrf. E lèsnan aki ta gratis pa un i tur. Ku esaki Hype Events kier stimulá i lanta e interes prinispalmente bòu di hóben nan. Djabièrnè ta bai tin shou di windsùrf i seadoo. Tambe tin un aria pa mucha (Kids Corner) na unda tur mucha por disfrutá di diferente wega entre otro di weganan di awa.
Sr. Thielman a hasi menshon di e diferente spònsernan, tambe Gobièrnu di Boneiru ku ta karga nos regata.
Esnan ku tambe a hiba palabra ta sr. Papito Thomas na nòmber di Gobièrnu di Boneiru, sra. Claris St. Jago-Trinidat di Selibon N.V. i sr. Rodger Albertus di Obersi Group.
Tur ku a hiba palabra a mustra satisfakshon i ta orguyoso di por ta parti di Regata i lo sigui apoyá i sostené e regata.
E parada di tur nashon lo ta riba djarason 9 di òktober. Esaki ta sali for di Stadion di Playa pa 6’or di atardi i tèrminá pegá ku e esenario prinsipal di regata dilanti ofisina prinsipal di gobièrnu di Boneiru. Tambe lo bai tin e famoso Parada di mucha. Tin un total di 42 stènt di kuminda i artesania ku a inskribí te na e momentonan aki.
Riba potrètnan, bista di e paseo riba boto den bahia di Kralendijk, unda ku Hype Events a tene su enkuentro ku prensa den kompania di algun spònser.


text:
Valido pa tur asesor fiscal y oficina di administracion ORANJESTAD – Na e momentonan aki Departamento di Impuesto ta preparando pa cuminsa otorga e paketenan di winstbelasting 2020. E aña aki Departamento di Impuesto ta ofrece un bes mas un extra servicio na e asesornan fiscal y e oficinanan di administracion. Manera custumber lo bay...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Awe ta ultimo dia pa paga por lo menos e prome mita di impuesto di vehiculo di motor di aña 2021
Pa haci pago por acudi na oficina principal na Camacuri, tur MFA y oficina di Post Aruba na San Nicolas. Nos lo tene cuenta cu e reglanan di seguridad y pa e motibo aki nos lo brinda servicio na un cantidad limita di cliente. Nos lo trata si pa atende mas tanto cliente cu ta...
CBS ta informa
Cambio di prijs di petroleo, utilidad, gasolin y diesel na November 2020 Prijs di utilidad (electricidad y awa), gasolin y diesel ta wordo determina primordialmente door di e prijs internacional di petroleo. Na November 2020 e prijs promedio pa bari di petroleo (US$ 41.07) a conoce un subida di US$ 1.62 (4.1%) compara cu October...
Sindicato kier pa gobierno baha gasto interno pa nan sigui duna nan 12.5%
STA, UEA Y ALVASTA den accion, si pa diamars nan no tende nada, nan ta informa cu e situacion por escala tambe. Nan ta bisa si gobierno kier pa nan sigui duna e 12.5% di nan salario, gobierno cuminsa baha gasto interno tambe.
Ainda no tin claridad riba e recorte di 5 miyon den fondonan di AZV
Dellanire Maduro, lider di Fraccion di POR Mester por bin cu un plan B cu no ta afecta calidad di cuido Lider di Fraccion di POR den Parlamento, Dellanire Maduro durante conferencia di prensa a elabora riba e tema di recorte di 5 miyon den AZV. El a expresa cu for di aña pasa a...
- 1
- 2


text:
AHATA Environmental Committee a organisa un clean-up na Costa Norte pa Dia Mundial di Medio Ambiente
ORANJESTAD, Aruba - 8 Juni 2021: Pa honra Dia Mundial di Medio Ambiente, AHATA su comision di medio ambiente a tene un beach clean-up na Costa Norte. Miembronan di comision a participa cu famia y colega, y Rotaract Club y Interact Club tambe a duna un man na Boca Grandi y Grape Field.
A dividi 45 boluntario den team chikito y a cuminsa di banda oponente di otro y a ruim op ful e area te ora cu a yega bek na e prome entrada di Boca Grandi. E material mas prominente den e 50 saconan colecta tabata diferente tipo di plastic. Como un muestra di gradicimento, e boluntarionan a ricibi un certificado di participacion di AHATA.
AHATA su comision di medio ambiente ta consisti di boluntario activo y cu amplio experencia den nan profesion. E boluntarionan ta di e companianan miembro di sector priva y fundacion. Nan meta ta pa crea interes pa e 4 R-nan: Reduci, Reusa, Recicla y Reutilisa den e sector comercial, gobierno, y publico en general y pa mehora e consentimento ambiental.
E ta crucial pa nos cuminsa realisa con fragil nos sistema ecologico ta y tuma medidanan preventivo pa proteha y recupera especie cu ta den peliger di disparce. E tema di Dia Mundial di Medio Ambiente tabata restauracion di sistemanan ecologico, cual a crea un bon oportunidad pa e comision yuda combati e problema aki. Manteniendo nos beachnan limpi ta un manera simpel pa proteha Aruba su especienan marino.


text:
Djasabra 18 di sèptèmber 2021 tabata “World Clean Up Day”. Esaki ta un dia kaminda rònt mundu ta dediká atenshon na limpiesa di nos planeta. Pa medio di diferente akshon di limpiesa, diferente organisashon i persona ta uni forsa pa bai limpia den sierto áreanan ku tin mester di atenshon. E aña aki manera ta kustumber, Selibon a pone diferente baki den bario pa asina habitantenan por a depositá nan shushi.
Kantidat di shushi kolektá
E aña aki Selibon a kolektá un total di 15.560 kilo di shushi (1.730 kilo mas ku aña 2020). E 3 barionan kaminda e shushinan a pisa mas, tabata Nikiboko, Rincon i Nort Saliña. E 3 tipo di shushi ku mas a keda kolektá tabata:
- shushi di kurá, manera rama i yerba;
- artíkulonan elektróniko, manera, televishon, wasmashin, etc.;
- shushi gròf manera mesa, stul, matras etc.
Sushi of Dushi challenge
E biaha aki Selibon huntu ku Wereld Natuur Fonds i Entidat Públiko Boneiru a organisá un “Sushi òf Dushi Challenge” kaminda a stimuláhabitantenanpapartisipána un mini limpiesaihañachèns di ganadiferentepremio. Ribadjabièrnè 24 di sèptèmber a saka e tresganadonan di e challenge:
- Vilma Alberts-Emerenciana a gana e promépremio: un giftcard di Kooymannabalor di $ 100 i un bukèt di flor di Petals Bonaire.
- Marianne Westenbroek a gana e di dos premio: un giftcard di Cuba Compagnie nabalor di $ 75.
- Evy a gana e di trespremio: un giftcard di DA/Bruna nabalor di $ 50.
Di parti di Selibon, WereldNatuur Fonds iEntidatPublikoBoneiru, nos ta yamadankinahenter pueblo di Boneiru ku a duna nan aporte pa teneBoneirulimpi, tur e ganadonan di e Sushi of Dushi Challengeitambe e spònsernanKooyman, restaurant Cuba Compagnie i Petals Bonaire.


text:
Gobierno a yuda empresa chikito y mediano cu 23,8 miyon florin den forma di 4000 florin pa kwartaal
ORANJESTAD - Pa surpasa e crisis di COVID19, Gobierno di Aruba ta ofrece yudansa financiero den forma di Sosten Financiero di 4000 florin pa kwartaal na empresanan chikito y mediano cu tin 1 te cu 50 trahador. E meta di e Sosten Financiero ta pa yuda e empresanan cu ta mas afecta pa e crisis di COVID19 cu un fondo cu cual nan por cubri gastonan di operacion di e negoshi. Na mei, juli y oktober Gobierno a yuda empresa chikito y mediano cu un total di 23,8 miyon florin.
Miles di empresa a haya yudansa
Na mei 2522 empresa a wordo yuda pa un suma di 10,1 miyon florin. Na juli a yuda 1607 empresa cu 6,4 miyon florin y na oktober a yuda 1822 empresa na balor di 7,3 miyon florin. Pues un suma total di 23,8 miyon a wordo duna pa Gobierno pa asina yuda empresa chikito y mediano surpasa e pandemia.
A baha gasto y salario pa ta solidario
E yudansa financiero aki por a wordo duna danki na tur e gastonan cu a logra baha den Presupuesto di Pais Aruba pa 2020. Banda di esaki tur hende cu a mustra solidaridad den rebaho di nan salario, specialmente e empleado publico y e trahadornan di NV di Gobierno, a haci e yudansa aki na empresa chikito y mediano posibel.


text:
VEREDIKTO DI KORTE SUPERIOR NA FABOR DI REFINERIA DI KÒRSOU TA SALBAGAURDIÁ INTERES DI KÒRSOU
VEREDIKTO DI KORTE SUPERIOR NA FABOR DI REFINERIA DI KÒRSOU TA SALBAGAURDIÁ INTERES DI KÒRSOU
Willemstad 26 di Sèptèmber 2021 – Resientemente Korte Superior na Ulanda e dikta un sentensha kaminda atrobe Refineria di Kòrsou (RdK) a gana un kaso kontra PDVSA. Korte na Den Haag a dikta ku e ta duna RdK rason i a rechasá e petishon di PDVSA pa prohibí RdK pa ehekutá desishon di korte na Kòrsou. Esei ta nifiká ku RdK por sigui ku e proseso di ehekutá e beslag ku e tin riba e akshonnan di e kompania Propernyn na Ulanda, ku ta un kompania yu di PDVSA. Benta di e akshonnan di Propernyn mester kompensá debenan ku PDVSA tin na RdK i Kòrsou pa hür di e instalashon petrolero na luna di Novèmber i Desèmber di 2019, plus take-or-pay fee pa pago di utilidat di CRU ku PDVSA no a paga na RdK. Ta trata di un debe total di 52 mion dòler. Ku e kaso aki RdK a salbaguardiá interes di Kòrsou i a perkurá ku loke ta pertensé na pueblo di Kòrsou ta keda kumplí kuné.
Na final di e kontrakt di maneho i operashon di e fasilidatnan petrolero di Kòrsou dor di PDVSA na fin di 2019 a surgi un disputa pa pago di gastunan ku PDVSA no a kumpli kuné. E perspektiva tabata ku e kompania lo no a paga esakinan tampoko, mirando e gran kantidat di debitornan ku nan tin. Na Mart di 2020 korte na Kòrsou a dikta ku PDVSA mester paga e gastunan na RdK pa e hür atrasá i tambe take-or-pay fee pa uso di utilidat konforme e kontrato entre e dos partidonan. PDVSA na su turno a pidi Korte di Arbitrahe pa prohibí RdK di ehekutá e desishon di korte. Esaki a keda konsedé na PDVSA e tempu ei. E desishon resien ta di e Korte di Arbitrahe ku a konkluí ku RdK por pone beslag i bende e propiedat di Propernyn, debí ku desishon di un Korte na Kòrsou ta bálido den Reino.
RdK próksimamente lo pasa pa destaho di e propiedat di Propernyn bou di kua tambe ta pertenesé e fasilidat di trasbordo na Boneiru, konosí komo BOPEC. Ku e akshon aki RdK a haña rason den su empeño pa salbaguardiá interes di Kòrsou i supsekuentemente RdK. Rekursonan rekobrá for di e akshon aki lo keda usá pa garantisá futuro operashon di e fasilidatnan petrolero na Kòrsou i demas propiedatnan di RdK ku por sirbi komo fuente pa desaroyo i bienestar di nos komunidat.


text:
Trabounan di infrastruktura na parti Wèst di Kòrsou por kousa molèster
Trabounan di infrastruktura na parti Wèst di Kòrsou por kousa molèster
Willemstad- Hendenan ku ta bai direkshon di Westpunt tin ku tene kuenta ku diferente trabounan di kaya, ku por okashoná molèster pa outomobilistanan den e siman ku ta sigui. Obra Públiko ta traha riba proyektonan largu na dos kaminda di e parti Wèst di nos isla, pa mehora e infrastruktura i na mes un momentu sòru pa e kamindanan ta mas sigur pa e hende ku ta trafiká riba dje. Ta trata di trabounan na Kaminda Popo Rojer na altura di Barber i di Kaminda di Westpunt, entre Wakawa i Savonet.
E trabounan na Barber, dilanti di e banko i di e konosido marshe, ta kuminsá riba djaluna dia 17 di yüli próksimo. Ta kita e kapa di asfalt i fundeshi, sak e kaya 12cm pa por mantené e altura di alsera intakto. Despues ta pone un fundeshi nobo di “kalksteen” i un kapa nobo di asfalt di 7cm. Ta krea posibilidat pa parker na banda di kaya. E asera ta haña un fundeshi nobo di diabaas ku un kapa di aros di 5cm , ku klenku i bant haltu di betòn.
Ta traha tambe kuater parada di bus, di kual unu riba asera, kaminda ta posibel pa pone un abri (kasita pa skonde pa solo i áwaseru). Pa evitá ku tráfiko ta pasa muchu duru den e besindario kaminda tin bastante hende na pia, ta pone kuater kusinchi pa baha velosidat i zebrapad pa krusa kaya. Ehekushon di e trabounan tin un durashon di 12 siman, partí den dos fase pa minimalisá mas tantu posibel e molèster pa tur usuario.
Durante di e trabounan ta tene e kaya parsialmente será pa tráfiko. Pa subi Kaminda Popo Rojer ta desviá tráfiko riba Weg naar Westpunt via Kaya Emiterio Doran (Parke Himno i bandera) i Kaya Johannes Fransisco i sigui pa direkshon di e rotònde i vise vèrsa. Kaminda Popo Rojer ta keda aksesibel pa habitantenan i komersiantenan, ounke ta pidi si pa hende tene kuenta ku e trabounan na e pida kaminda.
E otro proyekto ku tráfiko tin ku tene kuenta kuné ta esun riba Kaminda pa Wèspen. Akinan e kontratista Aliansa BV ta sigui ku e trabounan di asfaltá e kaminda for di Wakawa bai Savonet. E trabounan aki ta sufri di un tiki tardansa pa motibu ku algun biaha kaba , dor di falta di bitumen, ku ta mara e asfalt na otro. Dor ku sentral di BOO no ta traha na su kapasidat mas haltu, tin falta di e produkto akí.
Hende ku ta bai òf bin for di Wespen, mester tene kuenta ku e pida kaminda ei ta será durante di e trabounan, pa motibu ku asfalt kayente por hasi daño na tayer di outo. Obra Públiko i Aliansa ta pidi pa tuma e ruta alternativa via di Lagun-Sta.Cruz-Soto i direkshon kontrali. Ta pidi komprenshon pa e molèster kousá, ku, na final di e proyekto, ta terminá den un kaminda mas mihó, duradero i sigur.


text:
Ami ta scoge! Nenga plastic di un solo uzo.
ORANJESTAD - Luna di juli ta den full swing. Abo ta corda riba bo compromiso pa nenga plastic di un solo uzo? Bo a compromete na e reto riba e plataforma plasticfreejuly.org? Bo a cambia bo patronchi di consumo di plastic? Abo tambe ta yuda baha e cantidad di desperdicio cu ta keda aumenta riba e seronan di sushi (landfill)? Directie Natuur en Milieu (DNM) kier a recorda comunidad cu Abo ta scoge e nivel di uzo di plastic. Tambe DNM kier duna conseho riba kico pa nenga, kico por reemplasa uzo di esaki y e impacto cu bo escogencia tin. Tumando accion di nenga plastic di un solo uzo bo ta evita cu desperdicio ta aumenta riba landfill, bo ta reduci e impacto riba medio ambiente y ta yuda proteha eecosistema manera e ocean.
A base di un formulario riba e plataforma plasticfreejuly, DNM ta highlight algun di e productonan cu bo por nenga y ki accion bo por tuma. DNM ta comparti copia di e formulario na ingles. Adhunto e diseño unda bo por wak kico tur bo por scoge pa nenga. Bo por haya un version copia electronico riba plasticfreejuly.org
Algun di e retonan ta:
Recicla/colecta bo productonan di plastic y bo por haciuzo di e servicionan di Plastic Beach Party.
Por nenga y evita mas tanto envoltura di plastic cu bo por, pa yuda combati e impactonan.
Cumpra Fruta y berdura cu ta bin los, na unda bo mes por hiba bo tas di tela di twiel cu ta re-uzabel pa hinca nan aden.
Corda riba bo tas di compra tur caminda. Ora di cumpra carni of pisca check si e carniceria ta uza envoltura di papel of cu por trece bo mesun baki/ Tupperware container re-uzabel.
Nenga takeaway straws, copinan di koffie, forki, cuchara y/of cuchiu di plastic. Semper hiba bo mesun productonan re-uzabel of scoge pa sinta y disfruta, dine-in.
Sea responsabel cu bo desperdicio. Haci uzo di un baki di compost pa cuminda desechabel, separa bo desperdicio, bo por scoge pa freeze e desperdicio di resto di cuminda te cu e dia cu ta pasa y colecta na bo cas of haci donacion na esnan cu ta cria porco.
Sushi organico di bo cura por haya un lugar special den bo cura te ora e ta bira menos, por uza un schredder di palo.
Poder di compra responsabel: productonan di scol, scoge potlood, krijt, lineal di palo, papelnan traha di papel recicla, re-uza boter pa awa of juice traha na cas, re-uza bakinan di pone pan asina stop cu uzo di saconan chikito di plasticpa pone pan pa hiba scol
Otro recursonan manera freetheocean.org ta un website cu ta duna preguntanan pa bo contesta, y asina bo ta yuda un organisacion saca plastic for di ocean. Tin diferente compania cu ta bende productonan sostenibel of cu tin practicanan cu ta cumpli cu practicanan sostenibel manera Aruba lifeorganics, BazRRR galeria, eco-ving Aruba, Bula surf shop, tambe tin artesanonan local. Bo por participa na clean-upnan, haci un donacion na organisacionnan NGO cu propositonan pa elimina polucion di plastic. Ora di duna un regaldo, kies un experiencia: les di yoga, di baile, hike, dive, run of un horse-scan. Sea mas creativo cu bo por y pensa unda bo por stop cu uzo di plastic. DNM ta desea exito na tur cu a join e challenge y ta scoge pa nenga e uzo di plastic pa semper. Bo por manda nos un mensahe via nos Facebookmessenger dnmaruba/facebook y comparti cu nos bo experiencia y cua ta bo practica sostenibel cu bo a scoge.


text:
Hopi hende ya ta konosí ku e regla kual ta stipulá ku si un trahadó haña mas ku un kontrato laboral pa tempu definí tras di otro, despues di un tempu outomátikamente e kontrato ta bira unu pa tempu indefiní. Awor ban wak esaki den mas detaje.
E regla ta en berdat ku si un empleado ta haña kada bes un kontrato pa tempu definí (por ehèmpel kada biaha pa 1 aña of 6 luna), e di kuater kontrato ta konta outomátikamente komo un kontrato pa tempu indefiní.
Esaki ta evidente. Pero tin mas.
Tambe e kontrato ku ta dura mas ku 36 luna (pues 3 aña) kontinuo outomátikamente ta bira un kontrato di tempu indefiní si e ta wòrdu siguí pa un kontrato di por ehèmpel 6 luna. Pues tin dos rekisito: mas ku 3 kontrato tras di otro òf mas ku 36 luna siguí. Tene kuenta ku asta den kaso ku tin un temporada di máksimo 3 luna den kual e empleado no a traha, esaki ta konta tòg komo si fuera ela traha. Striktamente tumá, esaki ta nifiká ku si un doño di trabou ta laga e empleado keda sin traha pa 3 ½ luna entre dos kontrato, e por keda duna kontrato pa tempu indefiní sin límite, komo ku e periodo te ku 3 luna so ta ser konsiderá di ta inkluí. Sin embargo den práktika esaki no ta un alternativa. Si ta opvio di un forma òf otro ku e doño di trabou ta purba di malusá e reglanan òf ta purba di evitá ku e tin ku duna un trahadó e siguridat ku lei ta brinda i ku e trahadó ta wòrdu perhudiká, e doño di trabou lo sali pèrdí. Un eksepshon ta si e kontrato di 3 aña kontínuo ta wòrdu sigí pa un kontrato di máksimo di 3 luna. Den kaso ey e delaster no ta bira un kontrato pa tempu indefiní.
Konklushon: OJO den kaso di kontratonan pa tempu definí ku ta sigui otro. Si no ta e intenshon di e doño di trabou pa tene e empleado pa tempu indefiní pero por ehèmpel pa durashon di un projekto so, komuniká esaki ku e empleado delantá i, mas importante, regla bo kosnan na drechi.
Pa kualkier pregunta relashoná ku esaki òf otro tópiko laboral, tuma kontakto ku nos via email info@justacuracao.com òf jama nos na 675-0610. Promé intake ta grátis i sin kompromiso!


text:
KRALENDIJK – “Si tur kos kana sigun plan, bakunashon ta kuminsá otro siman na Bonaire.” Esaki ta loke Arthur Sealy ta skirbi den un karta.
”Mi a mira un informashon den forma di animashon kon e prosedimentu di bakunashon ta tuma lugá. Importante ta ku bakunashon no ta obligatorio, sinembargo si un hende tuma e bakuna e ta obligá pa keda mantené na e medidanan ku ta; tene distansia di un meter i mei, laba man i no aglomerá. E intenshon ta pa promé ku yüni ,ochenta porshento di e poblashon ta bakuná. Kon nos libertat personal i bienestar general ta bai huntu. Tin dos punto, sigur tin mas, ku mi ke trese dilanti ku por ta motibu pa bisa nò kontra bakunashon. Nan na mi opinion ta, falta di informashon konvisente i ku bakunashon no ta obligatorio. Mi ke mustra riba e parti di obligashon ku ta mará na un hende su boluntat. Mi ke tuma òf mi no ke tuma e bakuna. Si e boluntat ta basá riba un kreensia, por ehèmpel religion òf un pensamentu ku e bakuna ta, peligroso, ta mata hende, ta hinka un chip den bo sistema i yunan ta nase mankaron ta bira difísil pa konvensé un hende na un manera rasonabel pa e tuma distansia di e pensamentunan ei. Sirkunstansia por kambia. Por ehèmpel, un persona ku no ta bakuná ta kore riesgo di no por biaha si agensianan di biahe ta eksigí un sertifikado di bakunashon òf bo no por drenta un fiesta, un teatro òf stadion. Laga nos enfoká riba restringí libertat di hende bou di sierto situashon”, Arthur Sealy a bisa.


text:
Saba
Saba ta un isla ku ta keda na Laman Karibe i ku desde 2010 tin un status konstitushonal di munisipio partikular di Hulanda.
Anteriormente Saba tabata un di e islanan di Antias Hulandes i esun di mas chiki den e grupo aki. Antias Hulandes a disolve ora Kòrsou a haña su status aparte huntu ku Sint Maarten, riba 10 di oktober 2010, mientras Saba huntu Boneiru i Sint Eustatius a bira munisipionan di Hulanda. E tres islanan aki ta wordu yama Islanan - BES.
Saba tin un area di 13 km². Den 2004 e poblashon tabata konta mas o menos 1.424 habitante.


text:
Na Savaneta partido AVP a inaugura un Cas di Partido den bario di Savaneta. Despues di anuncio di Sra. Wyatt-Ras na cas di su mayornan, caminda cu e la anuncia su union cu partido AVP, un masa grandi di sostenedornan…
Duna nos Luz Berde
Danki na Bo sosten partido AVP por a sirbi Aruba durante añanan largo. Den periodo 2009-2017 nos a traha duro pa haci nos isla miho, mas bunita y mas solido. Nos a logra hopi. Pero tin hopi mas pa haci. E trabou cu nos a haci durante ultimo e periodo aki ainda ta visibel tur caminda: kilometernan di caminda a wordo construi y hopi mas a wordo reconstrui. Barionan y areanan publico cu tabata decai awe ta bunita y dushi pa biba y pasa tempo aden. E hospital nobo t’ey awor pa duna miho servicio na comercio y miho cuido na ciudadanonan. Scolnan cu tabata den mal estado a wordo reconstrui y a traha scolnan nobo. Cada un di e proyectonan aki a contribui na crea trabou y miho servicio. Nan ta embeyece nos pais y crea oportunidadnan nobo pa nos hendenan y nos economia.
Tuma contacto cu mi
- Avenida Alo Tromp 56 Oranjestad, Aruba
- +297 5830911
- Weg Sero Preto 9 San Nicolas, Aruba


text:
CBS a publiká un relato siman pasá. De e relato akí ta pone ku míles di hende ta kore riesgo di salubridat pa motibu di e emishon di Isla. Pa SMOC esaki no ta nada nobo, pasobra e emishon di Isla ta masha fuerte. Pulster a konkluí algun aña pasá kaba ku e konsentrashon di PAK-nan (hidrokarburo aromátiko síkliko) ku ta kousa kanser bou di huma di Isla ta apsurdamente haltu, pasobra mundialmente mirá kasi no tin lugá kaminda e ta mas haltu. Esaki tambe ta konta pa e famoso i notorio, venenoso SO2 (dióksido di suafel). World Health Organisation (WHO) ta bisa lo siguiente tokante SO2:
,,SO2 can affect the respiratory system and the functions of the lungs, and causes irritation of the eyes. Inflammation of the respiratory tract causes coughing, mucus secretion, aggravation of asthma and chronic bronchitis and makes people more prone to infections of the respiratory tract. Hospital admissions for cardiac disease and mortality increase on days with higher SO2 levels. When SO2 combines with water, it forms sulfuric acid; this is the main component of acid rain which is a cause of deforestation.”
Ta mas ku kla. SO2 por kousa molèster konsiderabel pa salubridat. Polítikonan ta purba di skapa for di SO2 kurasoleño, pero nan no por nèk e radar dje tim di investigadónan internashonal. Resientemente, nan a publiká nan mapa di mundu den e revista internashonal Atmospheric Chemistry and Physics. Ta di lamentá. Kiko a sali na kla: un pais chikitu, geográfikamente mirá, manera Kòrsou ta grandi den SO2i ta forma un asina yamá hotspot riba e mapa di mundu di SO2. Un honor dudoso.
Ata e artíkulo kompleto akí pa bo mes lesa: “A global catalogue of large SO2 sources and emissions derived from the Ozone Monitoring Instrument”: Atmospheric Chemistry and Physics 2016.


text:
KRALENDIJK – Bario Tera Kòrá, ta den un situashon insoportabel i ta asotá pa holó di huma tóksiko práktikamente tur dia. Esaki ta loke algun habitante a remarká i a pidi pa publik’é pa esnan konserní tuma akshon, pa stòp e asuntu menshoná. Radio Live 99.9 FM a komprondé ku ya pa un temporada, un òf mas persona ta kima kos den nan kurá di kas, loke ta kousa un holó teribel pa e hendenan bibá den e área pabou den Bario Tera Kòrá. No ta algu ku ta bini for di e bario òf kunukunan pariba di Tera Kòrá, sinembargo ta hende di den e bario mes parti pariba ta kousa molèster di huma. Tantu brantwer, polis i Toezicht en Handhaving ta na altura di e situashon. Nos a yama brantwer, nan a bini i sinti kon e holó ta penetrá te den mi baño. Nos kas ta ful será. No por habri porta òf bentana di kas. Asina mes e holó ta penetrá. Pa motibu ku no sa na unda tin kandela, brantwer ta bisa ku nan no por hasi nada i pa yama polis. A yama polis i na vários okashon nan a bini i hasi anotashon di e asuntu. Despues nan a bisa nos pa yama e departamentu di Toezicht en Handhaving di OLB. Nan tambe a bini pero ta bisa nos yama polis. Pues di kashi pa muraya i muraya pa kashi mientras niun hende ta hasi nada pa aktua. Nos salú ta sigui bai atras, e habitantenan ta bisa sklamando. Radio Live 99.9 FM a drenta den kontakto ku bosero di polis i BKCN.
Bosero di KPCN den un reakshon kòrtiku a konfirmá ku polis ta na altura i tin diferente notifikashon a yega di drenta di e situashon fastioso aki. Tambe ta mira ku e departamentu di T&H a wòrdu pone na altura.
Miéntras tantu diparti di Brantwer den un reakshon pa Live99.9 FM, nan ta bisa lo siguiente: “BKCN bèrdat a haña e informashon tokante huma den Bario Tera Kòrá. Brantwer di su banda a atendé e situashon i a bai buska pa sa di unda e huma ta bini i a midi kon dañino e ta. No a konstatá ku ta trata di algu kontagioso, pues no tin peliger pa salú di hende debí na e huma. Den kunuku patras di Bario Tera Kòrá tin kompania ku ta kima palu pa karbon, loke nan ta hasi algun bia durante un aña. BKCN no por a konstatá otro fuente, sino solamente esun ku ta kima palu pa karbon. Esaki no ta forma niun peliger pa kandela den e área ku e keho ta bini. BKCN ta vigilá tur situashon di kandela pa nan no ta pafó di e área di riesgo, esaki den kolaborashon ku OLB. Momentu ku tin un situashon kaminda hende tin problema ku holó dudoso, semper Brantwer ta atento pa midi i wak si tin kosnan kontagioso ku ta manda huma i holó peligroso pa salú di hende. Den e kaso aki por bisa ku esei no ta e kaso”, BKCN a bisa.
Ta spera ku algu ta sosodé na e situashon pa asina finalisá e asuntu di kandela i huma ku ta malu pa salú di hende ku ketubai habitantenan di bario Tera Kòrá ta konfrontá kuné.


text:
ORANJESTAD – Enseñansa ta un punto hopi importante pa partido MEP. E solucion pa tur e problemanan di nos pais ta enseñansa y salud. Pasobra sin enseñansa y sin salud nos no tin nada. Lamentablemente enseñansa a wordo neglisha hopi den e ultimo añanan. No tabata tin innovacion den enseñansa, falta material, falta maestro, y e opcionnan di estudio ta limita.
SOLUCIONNAN DI MEP:
Mehora calidad y nivel di enseñansa
MEP lo percura pa actualisa e maneho di idioma y curriculum, p’asina nos eleva e calidad di enseñansa. MEP lo trece innovacion y digitalisacion di enseñansa y mihor material di enseñansa.
Un otro punto importante ta cu nos mester haci enseñansa accesibel pa tur hende, pa evita cu ora mayornan no por sigui paga scol of buki pa nan yiunan, e yiunan stop di bay scol.
MEP lo percura pa introduci ambachts school pa prepara studiantenan di nivel LBO mesora pa Mercado laboral. Tambe lo percura pa e estudionan di MBO, HBO y WO, ta sincronisa cu e necesidad riba nos mercado laboral, ya tanto EPI, IPA y Universidad ta deliver studiantenan cu por haya trabou mesora na Aruba mes. Y lo inverti den enseñansa pa adulto.
Pa stimula nos hobennan sigui estudionan den exterior, MEP lo introduci e posibilidad di fiansa di estudio sin interes pa nos hobennan cu bay studia den exterior, por bolbe Aruba bek.
Docentenan
Docentenan mester haya mas sosten den forma di klasse assistenten y trahador social p’asina e problemanan social di nos muchanan wordo atendi pa profesionalnan y asina e docentenan dedica nan mes na duna les.
MEP lo percura tambe pa duna mas participacion na docentenan den decisionnan importante di enseñansa. Ta nos docentenan sa kico ta come y bebe den enseñansa, y p’esey mester duna nos docentenan e participacion mas grandi.
Infrastructura
Meta primordial di MEP ta pa renoba, amplia y construi mas scol, pa percura pa nos tin suficiente scolnan pa tur studiante. Pa esaki lo pone un fondo disponibel. Y e scol MAVO/HAVO/VWO na Noord lo bira un realidad!
“Locual cu nos kier mira ta un aumento den muchanan y hobennan cu ta pasa e aña escolar cu exito, un aumento di nos graduadonan riba tur nivel, y menos drop outs. Nos muchanan y hobennan no ta solamente e futuro di nos pais, nan ta e FUNDESHI di nos pais y ta nos deber di inverti den e fundeshi aki. MEP lo haci e fundeshi aki hopi mas solido”, segun Evelyn Wever-Croes, lider di MEP.


text:
KRALENDIJK – ‘Ansianonan na Hulanda karibense hopi bia ta biba un bida di miseria pa motibu di pobresa i falta di previshon.’ Esaki ta sali for di un rapòrt di investigashon ku Defensor di Pueblo Nashonal ta publiká djamars.
‘Maneho ku ta garantisá e seguridat di eksistensha di hende grandi di edat’ segun e tratadó di keho ‘awor mester haña prioridat’. “Ku esaki gobièrnu mester kuminsá traha aworakí”, Defensor di Pueblo Nashonal Reinier van Zutphen ta bisa.
Relato doloroso
Pa e investigashon Van Zutphen a papia ku diferente hende grandi di edat i ousiliante den e munisipionan karibense Boneiru, Sint Eustatius i Saba. “Mi a topa relato doloroso”, e ta konta.
“Asina tin ansiano ku no por paga nan seguro di entiero mas òf ku ta biba isolá. Pero e di mas doloroso ta e relatonan di hende grandi di edat ku no tin kuminda tur dia. Esei a shòk mi, esaki no por.”
Medidanan di minister ta ‘insufisiente’
Dos luna pasá sekretario di estado Tamara van Ark di Asuntunan Sosial i Empleo den un karta na parlamento a anunsiá ‘ku lo tuma medida’ i ku e kompensashon di AOV (komparabel ku AOW na Hulanda oropeo) ‘lo subi na Hulanda Karibense”.
Pero defensor di pueblo ta haña e medidanan di e sekretario di estado ‘insufisientemente konkreto’. “No ta sufisientemente kla kua gobièrnu ta tuma kua pasonan i unda e direkshon ta keda. Tambe tur kos ta mustra manera ku e oumento di e AOV ku a anunsiá den e karta di Kamer lo no ta sufisiente.”
Hulanda Karibense ta dos bia mas karu
Ansiano ku solamente un kompensashon di AOV apénas por sobrebibí i hopi bia ta biba den pobresa grandi, e defensor di pueblo ta konstatá. “E gastunan di promé nesesidat di bida na Hulanda Karibense hopi bia ta kasi dos bia mas haltu ku na Hulanda Oropeo, miéntras ku e kompensashon di AOV ta mas o ménos igual na e AOW hulandes.”
“Gastu di biba ta haltu i kompranan ta karu. Hopi ansianonan apénas por paga berdura i fruta fresku. I hende grandi di edat ku por ehèmpel tin derechi riba ònderstant spesial (komparabel ku bijzondere bijstand na Hulanda) hopi bia no sa esaki pasobra tin falta di prevenshon di pobresa. Asina nan ta resultá mas lihé ainda bou di e límite di pobresa.”
‘Mesa karibense’ ta nesesario
E solushon rápido segun defensor di pueblo entre otro ta den forma di un asina yamá ‘Mesa karibense’. “Tur departamento ku un tarea den Hulanda Karibense mester konektá ku esaki, bou di guia di ministerio di Asuntunan Interior i Relashonnan den Reino”.
“Instanshanan di gobièrnu muchu bia ta sali for di nan propio tareanan, responsabilidatnan i bùdjètnan”, Van Zutphen ta bisa. “Nan no ta realisá sufisientemente ku nan maneho ta ta bini huntu serka hende di edat haltu vulnerabel na Hulanda Karibense.
Envolví e grupo na bista den e maneho
Defensor di pueblo ta haña ku gobièrnu mester wak e situashon di biba na e diferente islanan mas tantu ku e brel di e grupo ei. P’esei e ta boga pa envolví ansianonan i ousiliantenan pro-aktivamente den e desaroyo di e maneho.
Djárason Van Zutphen tabata na Boneiru i a papia ku representantenan di e instanshanan di gobièrnu i organisashonnan sosial tokante e rapòrt di investigashon Oog voor Ouderen in Caribisch Nederland (Ku atenshon pa hendenan grandi di edat na Hulanda Karibense).


text:
GANADO RIFA MUSTANG SPORT BOYS ANTHONY ALDERS A GANA SU FORD FIGO 2020
Algun luna pasa, e grupo di Mustang Sport Boys a reuni pa hunto nan plania un proyecto, cu lo duna bek na comunidad den diferente aspecto. For di reunión aki, a sali e idea pa hasi un rifa di diferente premio, en total 6, ya ta duna no solamente un persona e oportunidad pa gana un premio, sino mas. E rifa a bai man den man cu un carshow, cual a tuma lugar diasabra anochi riba Linear Park. E respaldo cu Mustang Sport Boys a ricibi desde cu a cuminsa cu e preparación tabata sublime. For di voluntarionan te cu comercio, kendenan no a duda pa juda cu e evento aki. Ayeranochi por a presencia e resultado di un grupo di persona, cu a traha hunto, pa algun siman. Un evento caminda e rifa tabata sold out, un linear park completamente yen. E parti musical no a keda afor, y a conta cu Rincon Boys, DJ Vibes, Nutzbeatz, Buleria, Vallenato Plus y a clausura cu Tsunami. Den presencia di e miembronan di Mustang Sport Boys, Notaris Yarzagaray, Christina y Ruben Yrausquin como representantenan di e marca Ford y Directora di Casa Cuna, Sra. Renate van Dongen a bai over na sacamento di e ganador di e diferente premio nan. Aki e ganadornan: Premio 6: Certificado di SuperFood na un balor di Awg. 750, # 2368, ganador Gino George / Premio 5: Smart TV di Sams, # 2861, ganador Elvis Geerman / Premio 4: Weekend Stay na Hilton Aruba, # 0291: Lars Stolk / Premio 3: Weekend Stay Marriott Aruba Surf Club, # 1215, ganador John Croeze / Premio 2: Trip pa Miami pa 2 persona, # 2881, ganador M. Paesch y por ultimo, e premio grandi, cual ta un Ford Figo 2020 a keda gana pa e # 3263, bow nomber di Anthony Alders. Mes ora a tuma contacto cu e ganador y esaki a jega Linear Park pa asina e pora a drenta su auto nobo nobo. Anthony a dirigi su mes na e publico y por a tuma nota despues riba su FB page, caminda e ta bisa: “Hasi bon y bon ta bin pa bo.” Tur ganador lo wordo jama dialuna pa asina por coordina entrega di cada premio, cual lo tuma lugar e siman aki ainda. Sigur Mustang Sport Boys kier a gradici Yrausquin, miembronan di Mustang Sport Boys, Marriot Aruba Surf Club, Sams, Hilton Aruba, Superfood Plaza, Bohama Aruba NV, Elite Productions, Magic FM, Rincon Boys, Vallenato Plus, CERD, Rode Kruis Aruba, Meteoro, Talk of The Town, DJ Vibes, Nutzbeatz, Aisette Rivera, Erin Croes y Zen Design pa nan contribucion pa cu e evento aki. Keda pendiente pa e siguiente projecto di Mustang Sport Boys.


text:
Opinion ricibi:
Por a lesa un “maneho temporario” unda ta pidi “tur piscado” bay registra na LVV, hasta den forma electronico. Dus ta mustra cu ta un y tur por registra. Tanto pa pisca como tira harpoen. Esaki ta fout.
No por core haci cos y crea un free for all aworaki. Tuma Harpoen un rato. E cambio di ley mester tin condicion mara na dje, pa por e.o. sigura cu esun cu experiencia y cu ta haciele pa come y ta serio, mester bin na remarca p’e. Si core habriele sin mas aworaki, pushi y cacho por core bay experimenta y pone nan mes bida y bida di otro na peliger. Ta un peliger tambe ora tira malo, herida pisca of pisca mal tira. Por bin cu condicion pa unda por haci esta por ehempel cu cerca di costa ta cu rosea so por bay. Por pone condicion pa tempada, especie y mucho mas.
Mester laga e asunto di bay mas hundo pa esnan cu sa y tin experiencia haci esaki, vooral esunnan cu kier usa tanki. Duikmento tin e peliger di ” the bends” cune y mester tene bon cuenta cu esaki. Mester guia esaki bon pa asina segura cu semper tin hende cu experiencia presente.
E registramento aworaki manera tin na LVV ta un ehempel di un forma cu no tin control. No tin distincion den esun recreacional contra esun cu tin di haciele pa necesidad. Cu mester permiso pa pisca na baranca no a cay den bon tera cerca niun hende. Atrobe e ta kitando derecho sin mas di hende. E ley di calamidad mes ta permiti piscamento awor diripiente LVV kemen cu pa tira liña na baranca mester registra.
Ta ken ta evalua anto ken ta e piscado di recreo for di esun cu ta pisca pa necesidad y a base di kico? Ta parce mas bien cu un biaha mas kier kita un derecho for di piscado of ta pa cobra belasting denter di poco tambe?


text:
ORANJESTAD, Aruba: Na januari 2017 Ley di Calidad di Cuido a bin na vigor y e ley aki ta encera cu tur instancia cu ta duna cuido na Aruba mester registra. Directie Volksgezondheid (DVG) ta tumando contacto cu diferente instancia cu ta duna cuido pa recorda nan pa registra.
Beleidsmedewerker di DVG, Drs. Uginia Poulina-Thomson, a indica cu un e-mail a wordo manda na e instancianan, pero tin di nan cu ainda no a contesta e e-mail. Den e e-maila aki tin un formulario di registracion inclui. E instancianan mester yena e formulario aki y manda esaki bek pa DVG na registratie@despa.gov.aw. Pero hunto cu e formulario e instancianan mester manda un identificacion valido y e formulario di Camara di Comercio.
E motibonan cu un instancia no a contesta e e-mail di DVG ta posiblemente cu e persona encarga a bay cu vakantie of porta e e-mail adres di e instancia no ta trahando mas of a cambia di e-maila adres. Uginia Poulina-Thomson ta pidi pa e instancianan, cu ta duna cuido, tuma contacto cu DVG pa asina nan por haya e formulario di registracion. Segun Ley di Calidad di Cuido e instancianan mester registra. “Si nan tuma contacto cu nos, nos ta manda nan e formulario di registracion. Y asina nan por yen’e y continua cu e proceso pa nan por registra”, Uginia Poulina-Thomson a splica.
Aworaki DVG ta mandando un recordatorio na e instancianan di cuido unda cu varios carta di recordatorio a keda manda pidiendo nan pa tuma contacto cu DVG. Tin un fecha stipula, pero despues di cada 2 siman e departamento ta mandando un e-mail di recordatorio. Tin varios instancia cu a tuma contacto cu DVG, pero falta ainda hopi instancia pa registra.
Personanan individual cu ta duna cuido tambe mester tuma contacto cu DVG pa asina por yena e formulario di registracion. E instancianan cu ta duna cuido ta hospital, ImSan, dokternan di cas, specialistanan, tandartsenpraktijk, boticanan etc..
E ta un obligacion pa e negoshinan registra y esaki ta poni den Ley di Calidad di Cuido. Si un negoshi of instancia no registra, esaki por tin sancion pa nan. E ley aki ta duna e inspector e autoridad cu e lo por duna un ‘last onder dwangsom’. E formulario di registracion por haya riba DVG su Facebook, pero tambe por tuma contacto cu DVG pa haya esaki via e-mail na registratie@despa.gov.aw of via telefon na 5224200.


text:
Almelo, Hulanda
Curpa di un muhe di 56 aña a wordo haya den bahul di un auto na Almelo, e sospechoso principal ta su casa, probablemente despues di un pleito relaciona cu vacunacion di Covid-19.
E sospechoso principal ta su casa di 43 aña, e homber despues di a intenta di comete suicidio, a meld esaki na e hospital. Mesora a cuminsa cu un investigacion y a bin topa cu e curpa di e muhe den bahul di e auto.
Segun personanan yega na e pareha, e pareha tin algun tempo caba ta pleitando tocante e medidanan di corona y e sistema di vacunacion. E muhe lo a prohibi e homber pa ta den contacto cu personanan vacuna, entre otro e mayornan di e homber. E pleito tocante vacunacion a bay full for di man, e homber no lo tabata por mas y lo a mata su casa.
E homber despues di a mata su casa a trata na pone fin na su bida, door di a corta su polsnan y e la bay hospital, caminda cu e la bisanan cu e la mata su casa. E curpa di e muhe e momento ey tabata den bahul di auto staciona riba e parkinglot di e hospital. E homber ta e sospechoso principal ta deteni y polis ta haciendo mas investigacion na e posibel motibonan di e asesinato aki.


text:
KRALENDIJK – Sentro pa Hubentut i Famia(Shif) ta start ku proyekto Para Liber. Grupo di enfoke pa e proyekto ta pa muchanan entre 7 i 12 aña ku tin o tabatin mayor, miembro di famia òf konosí detené na prizòn. Meta di proyekto ta pa yuda muchanan prosesá nan emoshonnan relashoná ku lokual a sosodé. Dor ku mayoria bia detenshon o sinta kastigu den prizòn no ta drástiko solamente pa esun detené. Den hopi kaso e tin efekto negativo riba e sobrá di famia prinsipalmente e yu(nan). Esei ta un di e motibunan prinsipal pa kua Shif su trahadónan sosial pedagógiko a kuminsá duna sosten na famianan kon pa aserka e problemátika aki.
Pa mas informashon o pa inskribí bo yu(nan) tuma kontakto ku Sentro pa hubentut i Famia na telefòn 701-5257 o 701-5255. Tambe por mail na: hulplijncjg@gmail.com
Post Views:
13


text:
Beibel Ta e Palabra di Dios?
“Tur Skritura ta inspirá pa Dios i ta útil pa siñansa, pa reprendementu, pa korekshon, pa eduká den hustisia, pa e hende di Dios por ta perfekto, ekipá pa tur bon obra.”—2 TIMOTEO 3:16, 17.
E PALABRANAN poderoso ei di apòstel Pablo ta mustra kon balioso Beibel tabata p’e! Ta klaru ku e tabata referí spesífikamente na e parti di Beibel ku tabata disponibel den su tempu, es desir, e skrituranan ku generalmente hende ta yama e Tèstamènt Bieu. Pero en prinsipio su palabranan ta apliká na tur 66 buki di Beibel, inkluso esnan ku Hesus su fiel disipelnan a skirbi den e promé siglo di nos era.
Abo tambe ta konsiderá Beibel komo un buki balioso meskos ku Pablo? Bo ta kere ku ta Dios realmente a inspirá e eskritornan di Beibel? E kristiannan di promé siglo a kere esei. Anto atraves di siglonan, kristiannan berdadero a sigui kere esei. I e klero ingles John Wycliffe di siglo 14 a konsiderá Beibel komo “e medio apsoluto pa determiná kiko ta bèrdat.” Komentando riba e palabranan di Pablo sitá aki riba, The New Bible Dictionary ta bisa ku ‘inspirashon divino, pues, ta garantisá ku tur loke ta skirbí den Beibel ta bèrdat.’
Kambio di Aktitut pa ku Beibel
Sinembargo, den añanan resiente, hende gradualmente a pèrdè konfiansa den e outoridat di Beibel. E buki di instrukshon The World’s Religions ta bisa: ‘Teorétikamente, tur kristian ta aseptá Beibel komo outoridat, tantu pa guia nan akshonnan komo pa forma nan kreensianan.’ Pero den práktika sí no ta asina mas. Awendia, hopi hende ta mira Beibel simplemente komo un buki ku ta kontené “tradishon inkonfiabel di hende.” Maske nan ta rekonosé ku eskritornan di Beibel tabata hende ku hopi fe, nan ta konsiderá e eskritornan ei simplemente komo hende pekadó ku a hasi esfuerso pa splika bèrdatnan spiritual profundo pero ku no tabatin e konosementu i iluminashon ku nos tin awendia.
En realidat, masha poko hende awendia realmente ta laga Beibel guia nan pensamentu i akshon. Por ehèmpel, kuantu biaha bo no ta tende hende bisa ku normanan bíbliko enkuanto moralidat ta ouderwets i no ta práktiko? Hopi hende no tin problema pa suavisá lei- i prinsipionan di Beibel—òf asta ignorá nan kompletamente ora ta kumbiní nan. Algun hende ku ta yama nan mes kristian ta ignorá abiertamente loke Beibel ta bisa tokante fornikashon, adulterio, desonestidat i buracheria.—1 Korintionan 6:9, 10.
Dikon hende su aktitut pa ku Beibel a kambia? Na prinsipio di siglo 20, arkeólogo Sir Charles Marston a indiká den su buki The Bible Is True kiko ta ún di e motibunan. El a bisa ku hende tabata muchu lihé pa “aseptá hopi di e spekulashonnan di eskritornan moderno sin kuestioná e spekulashonnan akí” ku a pone hende duda ku Beibel ta konfiabel. Esei por ta e kaso te ainda? Kon bo mester mira e opinion- i teorianan di ekspertonan ku a pone hende kuminsá pèrdè konfiansa den Beibel? Wak kiko e siguiente artíkulo ta bisa di esei.


text:
ORGANISASHON
MOVIENDO KOMO UN KURPA
Iglesia Atventista su Ministerio Global ta koordiná pa e Asosiashon General kual ta responsabel pa e plannan spiritual i di desaroyo di e iglesia rònt mundu. Esaki e ta logra pa medio di su 13 Divishonnan Mundial i dos kampo direkto.
Iglesia Atventista di Shete Dia ta un komunidat mundial di kreyentenan ku ta konfesá Hesukristu komo nan Señor i Salbador i ku ta uní den mishon, propósito i kreensia. Iglesia ta definí su gobernashon interno komo representativo den su forma i ku responsabilidat i outoridat ehekutivo asigná na un variedat di entidat i institushon. E blòki di edifikashon primordial di Iglesia Atventista di Shete Dia ta e iglesia lokal. Iglesianan lokal ta forma un Asosiashon òf Mishon, Asosiashon i Mishonnan ta forma un Union ku na nan turno ta forma Asosiashon General.


text:
Notisia
Gezaghèber Rijna ta prolongá ordenansa di emergensia
Gezaghèber Edison Rijna a prolongá e ordenansa di emergensia ku tabata na vigor te ku promé di sèptèmber 2020. Den e ordenansa tin diferente medida di prekoushon pa evitá ku…
A pidi pa saka Sint Maarten for di ‘bubble’ Pasaheronan for di karentena
E personanan ku djaweps último a bai den karentena paso nan a sinta banda di un pasahero ku tabata infektá ku e vírùs di Corona, por move liber na Boneiru….
Pasaheronan ku a sinta banda di persona kontaminá ta bai den karentena
Tur persona biniendo Boneiru ku a sinta banda di un pasahero ku a tèst positivo riba COVID-19 ta bai den karentena. Asin’ei servisio di Salubridat Públiko ta kontrolá ku nan…
Ta entregá deklarashon di salú pa Boneiru awor digital
Tur persona ku ta biaha pa Boneiru mester yena un deklarashon di salú. Desde awor esaki ta sosodé digital. Motibu pa esaki ta ku servisio di Salubridat Públiko di antemano…
A fiha Ordenansa di Emergensia 14-7-2020 maneho entrada na Boneiru
A pone e maneho pa drenta Boneiru den un Ordenansa di Emergensia, ku inmediatamente ta drenta na vigor. Motibu pa e ordenansa di emergensia ta ku Aruba a habri su…
Maneho relashoná ku biahamentu pa Boneiru awor ku Aruba ta habri frontera pa Merka
E maneho relashoná ku biahamentu pa Boneiru ta bisa ku personanan ku 14 dia promé ku nan yegada na Boneiru a permanesé na un di e asina yamá paisnan di…
Maneho relashoná ku biahamentu pa Boneiru
Boneiru a habri su frontera pa turistanan for di paisnan ku tiki riesgo manera Hulanda, Bèlgika, Luxemburg , Alemania i Fransia. Tur turista ku yega airopuerto BIA ta haña un…
Roadmap ta mustra kaminda pa un reinisio seif di ekonomia
Na momentu ku gezaghèber Edison Rijna a presentá e dokumentu ‘Covid-19 Roadmap Boneiru’ na Kolegio Ehekutivo, e époka despues di corona a kuminsá den kua paso pa paso ta bai…


text:
DEZHI/IDEA ta prepara negoshinan pa e efecto di COVID19 den e Normal Nobo
Oranjestad - Departamento di Asunto Economico, Comercio y Industria (DEZHI) ta resorta bou di Minister di Finansa, Economia y Cultura y ta encarga cu dunamento di conseho na e minister tocante maneho economico y pa ehecuta e maneho na nomber di e minister. Durante e di dos kwartaal di e aña aki DEZHI a concentra entre otro pa sostene e negoshinan chikito y mediano den e Normal Nobo. Esaki DEZHI a haci mediante su unidad di Iniciativa pa Desaroyo pa Empresa Arubano (IDEA) cu a organisa algun webinars net despues cu e pandemia a manifesta na Pais Aruba.
‘What to expect in the New Normal’
COVID19 banda di e crisis di salubridad tambe a causa un crisis den nos economia. Pa por sobrevivi e pandemia aki, Aruba mester proteha futuro di nos negoshinan y busca oportunidadnan nobo. Pa specialmente negoshinan chikito y mediano por prepara kico por spera den e era post COVID19, IDEA a organisa den luna di april un webinar ‘What to expect in the New Normal’ pa asina duna e empresarionan un bista con bida y comercio lo ta despues di e periodo di COVID19. E webinar a wordo duna door di Sr. Erasmus di Erasmus Consulting & Training. Na e webinar aki a participa 35 persona.
Con un negoshi por sobrevivi e crisis financiero
Un otro webinar cu a ser organisa pa IDEA den luna di Mei tabata pa duna tipnan importante con un negoshi por sobrevivi durante di un crisis financiero. E webinar aki a wordo duna den 3 seccion. Sra. Geraldine Bardouille di Qredits a duna un presentacion di e ‘Bridge Loan’ pa negoshi cu Gobierno di Aruba tambe a pone fondonan disponibel pa esaki. E parti di tipnan con un negoshi por sobrevivi durante un crisis financiero a wordo duna pa sra. Layhing de Kort di Cornerstone Economics. Tipnan con pa baha gasto y spar den temporada di crisis a wordo duna pa sr. Francis Groeneveldt di Lead2Success. E webinar aki a conta cu un participacion di 30 persona.
Tur webinar ta gratis
Tur e webinarnan aki tabata gratis y tabata bon atendi. Minister Xiomara Maduro ta enfatisa cu ta masha importante pa negoshinan prepara nan strategia pa e era di post COVID19. E entrepeneurnan mester cuminsa identifica oportunidadnan nobo y tambe evalua kico por haci den nan negoshi pa por baha gasto. Minister Maduro ta gradici e profesionalnan di IDEA pa organisa e webinarnan aki pa asina nos empresarionan por ta prepara pa e retonan di e normal nobo cu COVID19 ta trece cune.


text:
Compagnie in de West’ tin ehersisio di 18 pa 25 di Mei na Bonaire. E unidat di Ehérsito normalmente ta stashoná na Kòrsou. E militarnan ta sali mañan pa bai Bonaire ku e barku di Marina Zr.Ms. Pelikaan.
E ehersisio di e skuadron ta konsistí di mas elemento. Asina tin riba e tereno di ehersisio un senario kaminda nan tin un enemigu fiktisio ku nan tin di konfundí. Tambe e militarnan ta ehersé ‘patruynan sosial’ den e besindario di Kralendijk. Aki nan ta bai hiba kombersashonnan ku e poblashon pa asina forma kontakto i interkambiá informashon. Aki naturalmente ta tene kuenta ku ku e situashon aktual di COVID.
E ehersisio na Bonaire ta keda tené pa motibu di e debernan konstitushonal ku e ehérsito tin tambe den Region Karibe. Asina un di e tareanan ta, pa ta kapas pa por defendé e propio teritorio, si en kaso esaki keda ataká. Naturalmente esaki no ta e kaso, pero Defensa ta trein si pa esaki. Pa esaki tambe ta nesesario ku e militarnan ta bon konosí riba kada un di e islanan.
‘Compagnie in de West’ ta mantené su mes na tur e reglanan di COVID di Bonaire durante e ehersisio. E ehersisio a keda tambe aprobá pa Entidat Públiko Bonaire. Compagnie in de West a bakuná dos biaha kaba na Kòrsou.
E Militarnan di e skuadron di Compagnie in de West ta prosedente di e di 11 Brigada Aeromóbil di Assen. E militarnan a keda ubiká den forma di rotashon na Kòrsou pa un periodo di 4 luna.
Nan por keda utilisá pa proporshoná yudansa den kaso di emergensia of duna asistensha militar na outoridatnan sivil.
Post Views:
21


text:
E cobransa tin fecha di 31 di mei 2021. Ta trata di un cobransa cu ta sali tur aña pa e contribuyentenan cu ta doño di un propiedad inmobil. Termino di pago Ley ta duna e opcion pa paga e cobransa di grondbelasting den un solo biaha of den termino.
Departamento di Impuesto ta conseha tur contribuyente pa lesa e texto imprimi riba e cobransa cu hopi atencion pa cu e termino di pago. Preferibel haci pago online Por efectua e pago corespondiente na un di e oficinanan di Departamento di Impuesto of via banco.
Departamento di Impuesto ta recomenda pa haci pago di impuesto online via banco, preferiblemente via Aruba Bank of Banco di Caribe. e sistemanan di e dos banconan aki ta conecta automaticamente cu e sistemanan di DIMPy e mesun dia e transaccion ta keda registra.
Ora di haci pago online mester scoge e opcion di Bill Pay y no Transfer. Ora di haci pago online menciona: grondbelasting 2021, number di cobransa y persoonsnummer. Di e forma aki Departamento di Impuesto por procesa e pagonan corectamente.
Areglo di pago:
E cliente cu no por paga su cobransa di acuerdo cu e terminonan legal, por haci un peticion pa areglo di pago. Actualmente contribuyentenan por haci uzo di e areglo di pago flexibel cu e Plan di Alivio Fiscal parti 2 (seccion 9) ta brinda.
Tuma contacto cu nos na 5227424. Di e manera aki Departamento di Impuesto tambe ta contribui na e recuperacion di e forsa financiero di nos contribuyentenan.


text:
Uncategorized
Dia importante pa Aruba
Aruba cu posibilidad pa diferente medaya na Rosario
Un dia importante pa Aruba den e deporte di Beach Tennis aki na Rosario
Despues di 13 dia di competencia aki na Rosario, awe Aruba ta para den 2 final y lo hunga pa 4 medaya den total .
Den singles Aksel lo bai hunga e partido pa di 3 y 4 lugar. Aksel lo bai enfrenta Alejandro Machado di Venezuela. E wega aki ta programa pa start 10or di mainta aki na Rosario. Si Aksel gana e partido aki e lo gana e medaya di Brons pa Aruba.
Despues ta sigi e duo masculino di Beach Tennis, Aksel Samardzic hunto cu Sander Castro. Nan lo tin di enfrenta e team di Cardozo Ferreira y Hales Oliveira Santos di Brazil. Wega ta programma pa start rond di 12or, ora di Rosario aki na Argentina.
E duo di damas tambe lo bai hunga pa e di 3 y 4 lugar. Dominique y Maud lo tin di enfrenta e team di Argentina cu ta consisti di Jessica Oselli y Allin Wirth. Mescos cu Aksel e duo mester gana pa asina por sigura e medaya di Brons pa Aruba. E duo ta programa pa start nan wega pa 12or di merdia.
E duo Mix di Aruba cu ta Dominique Hopman y Aksel Samardzic lo bai enfrenta e team di Brazil cu ta consisti di e atletanan Thailes Oliveira Santos y Rafaella Adriana Miller. Wega aki lo start despues di 2or di atardi.


text:
Nos ta profundamente tristo cu e tragedia cu e horcannan Irma y Maria. Mientras cu nos ta contento cu tur...Read more
Recientemente a gradua na Universidad di Aruba di e Facultad di Ley Sra. Olivia Luenette Sjiem Fat. El a gradua...Read more
Temporada di yobida ta continua y di experiencia Departamento di Salud Publico sa cu esaki ta nifica aumento di sangura....Read more
Arubus ta informa comunidad di Aruba y e usuarionan di bus cu entrante 1 di October ultimo, Arubus a adapta...Read more
Den luna di October e prestigioso conferencia di Criminal Law & Forensic Psychiatry lo tuma luga na Corsou. E conferencia...Read more
E siman aki lo tuma luga e di 3 edicion di Cruise Symposium Aruba. Obhetivo di e evento aki ta...Read more
Supervision financiero por ta efectivo na Aruba? Den siman di 9 pa 13 di october 2017, Conseho Consultativo (CC), den...Read more
Durante un entrevista cu Ivo Valdez di Oppa, a splica cu nan ta lamenta cu Gobierno di AVP no a...Read more
Den luna di October e team di ACP, e programa di certificacion di Aruba, tabata tin e honor di presenta...Read more
Un biaha mas Hospital a scoge nan empleado di luna y e biaha aki pa e luna di Augustus a...Read more
Post Aruba N.V. a celebra 10 aña di servicio di empleadonan Gilbert Croes y Kenneth Arends. Ambos empleado a sa di...Read more
Contrario na loke hopi ta custumbra cun'e, cu ora di formacion di gobierno, despues cu gobernador nombra un informador, esaki...Read more
Riba rednan social por a tuma nota con un pick up blanco ta deshaci di un paar di puppy door...Read more
Fundacion Centro di Pesca Hadicurari ta extende un invitacion na tur piscado na Aruba. Hopi piscado pero tambe, tur esunnan...Read more
Abogado di FTA, Sr. mr. Hose Figaroa e paso cu RBC Bank kier tuma pa kibra e CAO na mita...Read more
E organisacionnan den Caribe tin tempo extra pa inscribi pa e Appeltjes van Oranje 2018 di Oranje Fonds. Horcan Irma...Read more
Riba diadomingo 1 di Oktober 2017 Aruba Reef Care Foundation a organisa su proyecto di beach clean up. E aña...Read more
Diamars mainta un bes mas trahadonan di RBC Bank a sali den un accion di mas di dos ora despues...Read more
Den e dianan aki loke ta mas actual ta Inkomsten Belasting, cu ta e declaracion cu tin cu wordo yena...Read more
“Putting People First” ta un “core value” sumamente importante di Marriott, y ta pa es motibo Aruba Marriott ta sumamente...Read more


text:
TAYER SEGURIDAT ALIMENTISIO.
TAYER SEGURIDAT ALIMENTISIO.
Willemstad-Den e siman di 26- 30 e ministerionan GMN i MEO
konhuntamente ku ADECK i e universidat di La Guajira a ranka sali ku su
di dos fase di e proyekto seguridat alimentisio den kuadro di MOU entre
Colombia i Kòrsou ku ta un tayer pa agrikultornan. Meta di e tayer aki ta
pa kapasitashon di nos agrikultornan lokal den teknologia moderno i
método nan avansá ku a prueba nan mes den klima seku i kayente.
Den e promé fase ku a tuma lugá den luna di aprel 2017 e universidat di La
Guajira a tuma mustra di nos tipo di suela i tambe e salu den nos awa, tipo di
pestisida ku ta wòrdu usa riba nos isla i tambe a tuma nota di nos métodonan
ku ta wòrdu usa pa produsí. A bishita kunukero den e área di banda bou,
área di Willemstad anto e área di banda riba.Den implementashon di e
trayekto aki lo konsulta nos ekspertonan lokal pa yega na solushonnan
balansa.
E proyekto di alimentashon lo konsistí di 4 fase ku un durashon total di 11
luna. fase 3 ta konsentrá riba stage pa un grupo di agrikultor na Colombia pa
asina pone loke nan a haña den fase dos den práktika bou di guia di e
universidat. Anto fase kuater lo konsistí di guia di e Universidat huntu ku
GMN di nos kunukero nan riba nan tereno durante implementashon di e
metodologia i téknika nan nobo;
Durante di e inougurashon di e fase dos di e trayekto aki tantu e titular di
ekonomia i di Salubridat i Medio ambiente i Naturalesa a hiba un diskurso
riba e balor di trayekto aki tantu pa ekonomia pero tambe pa salubridat.
Minister di desaroyo ekonomia a elaborá riba e importashon pa desaroyá e
sektor aki komo un sektor promèntè den nos ekonomia mirando e posibilidat
ku esaki ta brinda pa di MKB’er pa por penetrá e merkado nobo ku
relativamente tiki invershon.
E Minister di ministerio di desaroyo ekonómiko a enfatisá ku kresementu di
produkshon ta esensial, pa por logra esaki mester hasi un studio di faktibilidat di produkto lokal pa por produsí produkto ku e komunidat ta konsumí.
Mester bin ku insentivonan pa negoshi chikí pa asina stimulá empresarionan
pa forma parti di e sektor i mester garantisá kompetensia hustu.
Minister di Medio ambiente, salubridat i medio ambiente a invoká riba e
importansia di nos mes produkshon mirando esaki ta hasi nos ménos
dependiente di importashon sigur teniendo kuenta ku e situashon di
Venezuela últimamente. Banda di esaki e produkshon di fruta i berdura lokal
di un manera profeshonal lo ta muchu mas nutritivo lokual lo kontribuí na un
mihó salu i ménos gastu di salubridat. E echo ku nos produkshon di fruta i
berdura ta wòrdu hasi lokalmente ta duna nos e oportunidat di tin kontrol
riba e metodologia pa kombatí plaga di manera ku esaki ta sosodé den
harmonia ku nos medio ambiente pero tambe di un manera ku ta saludabel.


text:
Softbal
St.Rosa Angels 1 a klasifika pa final Big/hubenil invikto
Djaluna último St.rosa Angels 1 a klasifiká pa final di un forma invikto. Durante di kampionato regular St.rosa Angels 1 a sa di gana 15 partido i durante di e promé serie di playoff 1 vs 2 nan a gana e serie 2 pa 0. Awor aki St.rosa Angels 1 ta sinta warda e ganador di e serie “Youngstars kanga/Strosa angels 2” vs Souax Eagles 1. Djarason 3 mei na Buenavista ballpark lo tin e di 2 wega di e serie best of three di Youngstars Kanga vs Starosa Angels 2. Youngstars Kanga ta 1pa 0 dilanti den e serie aki, viktoria pa Youngstars ta nifiká ku nan lo klasifiká pa hunga e serie semi-final kontra di Souax Eagles djabièrnè 5 di mei.
Direktiva di CSB ta invitá tur fanátiko i mayornan bin apoyá e hubentut durante e serienan di playoff aki. Nos ta warda boso djárason 3 mei pa 18:00 na Buenavista Ballpark.


text:
ORANJSTAD, Aruba: Comision di Piscina Rolly Bislik y Piscina San Nicolas a reuni cu Notario Yarzagaray, Fundacion Facilidadnan Deportivo (FFD) y companianan cu a bid pa haci e renobacion riba Piscina Rolly Bislik. E companianan a entrega e documentonan necesario, pero tambe a entrega nan proposicion di ehecuta e proyecto aki. Representante di Notario Yarzagaray a controla tur papel ta na ordo di e 5 companianan cu a bid.
Miembro di directiva di piscina di Rolly Bislik y Piscina San Nicolas, Gerald Franca a splica cu nan a entrega e trabou di e destaho publico na Ing. Juni Tromp, kende ta encarga cu FFD. El a hiba e trabou cerca ACE Engineering, cu na su turno a haci analisis di e trabounan cu mester haci riba e facilidad. Desde aña pasa e comision a ricibi tur specificacion for di WEB y di e compania cu a traha e proyecto pa nan. A base di esey ACE Consultant a traha e peticion pa mira kico mester haci riba e piscinanan.
E piscinanan tin di ricibi nan mantenemento, pasobra e tempo necesario a pasa y tin cierto trabounan cu mester haci den e pump huis, riba e tuberianan. Tambe tin cu bin extra trabou eyden y haci esaki un tiki mas competitivo. E pool mester keda na nivel di FINA, esta Federacion Internacional di Landamento.
Awor cu e companianan interesa a entrega nan proposicion diamars mainta den e destaho, lo mester studia e bidnan debidamente y lo haci esaki den presencia di notario y ACE Engineering. Nan lo mester tuma e decision final pa asina financia e proyecto y completa mas pronto posibel. Tin hopi peticion local como internacional ta drentando, pero tambe di e area di Caribe pa competencianan. Pe motibo aki e comision di piscina mester cumpli cu tur rekisito cu nan ta exigi. “Nos ta contento cu e trabou haci y mare nan por cuminsa mañan mes”, Gerald Franca a indica.
E compania ACE Engineering ta encarga pa supervisa e destaho di 5 compania y diamars mainta tabatin e destaho publico pe piscina olimpico. Consulting Engineer di ACE Engineering, Reigène Geerman a splica cu nan a haci e prome “scope of work”, cual ta e parti tecnico di dje. Hunto cu esey a bin e parti di destaho publico y e notario publicamente a habri e biddingnan di e companianan cu a participa. Awo cu nan a ricibi tur papel, unda cu nan lo sinta na mesa pa evalua tur proposicion. Aki lo mira riba e parti tecnico y economico, pa asina mira cua ta esun mas visibel y optimal pa FFD.
E companianan cu a entrega bid ta Crystel Pool Services N.V., Mack’s Total Quality Services N.V., Emeco Aruba N.V., C&D Consultant & Development N.V. y Willy’s Pool Services & Supplies N.V. ACE Engineering ta premira cu e proceso di trabou ehecuta lo dura 6 pa 8 luna. Pa loke ta e proceso di evaluacion, ta premira cu esaki lo dura entre 2 pa 3 siman pa por tuma un decision final.


text:
Djaluna 3 di febrüari, tur wowo ta riba Iowa, un estado Merikano ku ta produsí mas ku dòbel e kantidat di mainshi ku hinter EU ta produsí. Iowa ta e promé estado pa skohe un kandidato presidensial di partido Demokrat pa elekshon na novèmber 2020. Ademas, Iowa no ta usa e sistema di voto sekreto (primary) manera kasi tur otro estado, sino un sistema diferente ku yama caucus. Ripará ku ta papia di Iowa caucus, pero p.e. Florida primary.
Kon e caucus ta organisá?
Iowa (3 1/2 mas grandi ku Hulanda) ta keda repartí den 1,681 distrito. Kada distrito ta tene su mes caucus ku ta ku inisiá 7 pm i e proseso por dura 2 hora largu. Hopi biaha esaki ta tuma lugá na un misa, biblioteka, skol i asta un kas di famia. Orguyosamente Iowa ta yama su proseso “un binimentu hunto di bisiña pa skohe e mihó kandidato”. E no ta un elekshon. Sinembargo e echo ku e proseso ta largu, lat i durante di e luna mas friu, no hopi hende ta partisipá.
Iowa su caucus ta konsistí di tres paso:
Unabes bo yega e sitio di e caucus, e kabesante ta laga representantenan di kada un di e (12) kandidatonan Demókrata hiba palabra pa kombensé esnan presente pa apoyá su kandidato. Esaki sa resultá den gritamentu formal. Despues ta forma diferente grupo di sostenedó di e kandidatonan den e sala. Ta posibel pa partisipantenan na e caucus deklará nan mes ‘indesiso’.
Si un òf mas kandidato haña menos di 15% di sosten di e presentenan, ta haña 30 minüt adishonal pa kombensé sea e indesisonan òf hendenan ku ya kaba ta sostené un otro kandidato. Si tòg no yega 15%, por disidí di bandoná sala òf djòin un di e kandidatonan ku 15% òf mas.
Finalmente e kabesante di caucus ta determiná e porsentahe di sosten di kada kandidato. Esun ku haña mas despues di konta tur e 1,681 distritonan, a gana e caucus di partido Demokrat na Iowa. E sistema di Iowa ta unu proporshonal: kada kandidato ta keda ku su porsentahe di sosten. A base di e repartishon aki, 41 delegado di Iowa ta keda repartí otro siman entre tur e kandidatonan ku a haña 15% òf mas sosten despues di a konta tur e 1,681 distritonan.
Willemstad, Kòrsou
Alex Rosaria a studia 6 aña na Iowa (University of Iowa) i a eksperensiá e caucus na 1984 i 1988


text:
ANOCHI KU LUNA YEN KU TÍTULO: HISTORIA I TALENTO DI ‘N PISKADÓ
ANOCHI KU LUNA YEN KU TÍTULO: HISTORIA I TALENTO DI ‘N PISKADÓ
Kralendijk – SKAL ta kontinuá ku aktividatnan segun su kalènder kultural. Anochi ku Luna Yen, un inisiativa ku a nase den pasado for di algun siudadano ku gran pashon pa nos idioma papiamentu. Manera ta konosí kaba ku SKAL ta keda pone énfasis riba e meta kual ta pa stimulá otro pa skirbi, deklamá, konta un storia, kanta i presentá un òf mas obra kòrtiku na papiamentu durante e aktividat. SKAL su tarea ta pa yuda stimulá i purba mantené e aktividat di Anochi ku Luna Yen den su forma di orígen mas tantu ku ta posibel i ta invitá bo pa bini ku bo obra pa presentá. No neglishá bo kapasidat i bin demostrá ku bo por. Nos ta respetá tur obra. Naturalmente ku eksepshon di palabranan bulgar, polítika, problemanan personal i tur loke nan ku no ta kuadra ku nos aktividat.
Manera semper, ta kompletamente liber si bo ke trese algu di boka dushi pa kompartí ku otro bishitante nan i un súplika pa tur hende bini ku nan propio stul. SKAL su gratitut di por mira bèk esnan ku a prinsipiá e aktividat aki. Anochi ku Luna Yen ta un aktividat sosial di pueblo i pa pueblo, pues tur hende ta keda kòrdialmente bon biní.
E Luna Yen aki nos ta di bishita na LAC serka FAMIA THEODORA-NICOLAAS-SOLIANO, kariñosamente yamá MAMA LELIA, kant’i awa na Rancho “The Keet”, e anochi aki lo bai tin un bista amplio di e tema HISTORIA I TALENTO di ‘n Piskadó Boneriano.
“THE KEET“ Inspirashon den naturalesa, ku solo ta duna kurashi na Luna Yen, e lus vírgen di luna ta inspirá, ta invoká den ‘n vanidat inolvidabel den bahia di LAC.
Esaki ta pa kreashon i motivashon artístiko pa nos hóbennan por sigui ku e ehèmpelnan di su karera artístiko.
Sitio: Rancho “The Keet”
Adrès: LAC
Fecha: Djadumingu 09 – 07 – 2017
Orario: 19:00 – 21:00 or
Transporte: Grátis pa esnan ku no tin propio medio di transporte.
Bùs lo sali for di RINCON i sigui pa bishitantenan di na SKAL i despues pa direkshon di e sitio di aktividat ku ta na LAC serka MAMA LELIA.
Un súplika ta bai na personanan ku no tin nan propio transporte pa avisá na tempu na SKAL.
Por tuma kontakto ku kolaboradónan:
• Sr. Ubaldo Anthony – 7174935
• Sr. Orlando Francisca – 7862131 òf 7962131
• SKAL 7175330 ext. 344


text:
Grefi
Grefi (Sekretariado)
Parlamento ta nombra un Grefir, ku ta e persona enkargá ku maneho di Sekretariado di Parlamento i ta e Sekretario General di Parlamento. E Grefir mes no por ta miembro di Parlamento. E Grefir supstituto ta fungi komo suplente durante ousensia di e Grefir. Grefir ta duna guia na tur personal di Sekretariado
Algun tarea di Grefir ta:
- prepará reunionnan di Parlamento;
- duna asistensia hurídiko na Presidente di Parlamento;
- asistí miembronan di Parlamento riba tereno atministrativo i hurídiko den sentido amplio;
- perkurá pa ehekutá desishonnan ku Parlamento a tumá;
- prepará e proyekshon pa presupuesto di Parlamento i konsepto di planifikashon anual.


text:
Geplaatst op 14 February 2020 dor di Ministerio Salubridat Públiko, Medio Ambiente i Naturalesa
Ministerio di Salú, Medio Ambiente i Naturalesa ta partisipá ku…
A inspekshoná riba presensia di abeha riba ruta di Karnaval
Willemstad – Departamentu di Salubridat Públiko di Kòrsou UO G&GZ (ántes GGD) den kuadro pa prevení molèster di abeha i/ òf maribomba a inspekshoná e ruta di Karnaval pa mas tantu posibel tuma medidanan di prekoushon kaminda ta nesesario. Adelantando riba e riesgo ku durante di marchanan benidero músika i frekuensia di zonido por okashoná molèster di e insektonan aki e tim di kontròl a hasi inspekshon di kasnan, santananan i terenonan riba e ruta.
Ta rekomendá gruponan di Karnaval i agrupashonnan musikal ku tin vehíkulonan pará será hopi tempu i òf ekiponan manera por ehèmpel spiker pa revisá esakinan si tin abeha òf maribomba promé bai den marcha ku esakinan.
Ministerio di Salú, Medio Ambiente i Naturalesa ta hasi un yamada na instanshanan, asosiashon di bario/ bisiña riba ruta di Karnaval pa den kaso ku bo sa di un lugá pa yama 432- 2867 i informá nos pa asina un i tur por disfrutá di nos fiesta kultural.


text:
Pa por asistí ku e situashon di difikultatnan aki, Prospekto ta ofresé e siguiente servisionan:
• Formulashon di relato anual
• Formulashon di relato di kuartal
• Formulashon di programa anual
• Programa i plan di proyekto: por formulá tambe un plan di proyekto (SMART) pa hasi petishon pa supsidio òf sponsorship.
Huntu ku e tareanan ariba menshoná ta tene enkuentronan den grupo (personal òf gerensia) pa diskutí e tópikonan di e relatonan. Esaki ta konta prinsipalmente pa e programa anual, kaminda
ta organisá enkuentro pa enbolbí tur persona òf grupo di interes pa duna nan kontribushon.


text: Diabierna anochi patruya den Bushiri a purba para un Nissan March shinishi, e chauffeur di esaki a dicidi di core pa polis y asta manda su auto riba polis. Despues core yega un cas na Bushiri y drenta paden sconde. Polis dibiaha a bay over na cuminsa confisca e auto mientras cu a papia cu e donjo di cas pa por drenta y detene e sospechoso. Polis a logra haya permiso pa drenta e cas y detene e persona cu tabata riba caya violando “TdQ” cu a core pa polis y manda auto riba polis, como tambe sconde pa polis. Van di C.E.A. a bini na e sitio y a transporta e detenido pa wada di polis unda e lo ricibi su boetnan pa su violashonnan.


text:
Aruba ta pasando den su peor momentonan riba tur tereno, particularmente dor di e crisis ocaciona door di COVID-19. Sinembargo tin un problema cu NO a wordo ocasiona door di e COVID-19 y esaki ta e manera di goberna nos pais. Ta hopi tempo caba tabata tin señalnan cu nos mester cambia e manera con nos ta goberna nos pais y e señalnan aki no solamente a bin for di e pueblo Arubano mes, pero tambe for di Reino. Esaki nos por saca afo di varios documentonan y protocolnan cu a ser produci.
Na 2014, despues cu e gobierno AVPOR a endueda nos pais, Hulanda a cuminsa torno na nos autonomia. Si na 2014 nos tabata tin sentimento mixto pa cu e metemento di Hulanda, awe e condicionnan impone ta cambia e sentimento aki den uno di impotencia. Apesar cu nos a haya 7 aña pa drecha e situacion di mal gobernacion, nos a scohe pa sigui dividi y polarisa. Mal gobernacion a sigui, apesar di e presencia di Caft. Gobiernonan a scohe pa NO drecha e “landsfinanciën, pero sigui usa cifranan IRREALISTICO y yena e aparato gubernamental cu mas empleadonan publico. Mas di 40 raport- y consehonan di CAFT tabata mustra riba e puntonan aki. Prome COVID-19 a presenta, ya Hulanda a menasa cu un “aanwijzing” pa motibo di incumplimento. Pues Hulanda no tabata tin mucho CONFIANSA cu realmente algo fundamental y structural lo bay sosode. E “lock-down” dor di COVID-19, a laga Aruba sin entrada y logicamente a pidi Hulanda yudansa basa riba articulo 36 di nos Statuut. Hulanda a pensa PAN COMIDO.
Aki COVID-19 a crea un oportunidad unico pa Hulanda impone medidanan cu e tabata tin den tapara hopi tempo caba.
Desde 2014 UPP a bin ta adverti pa e intencionnan aki di Hulanda. Nos a mustra riba e polarisacion y division cu tin na Aruba y nos a boga pa nos uni pa enfrenta Hulanda. Di 2014 nos a sugeri pa bin cu un Dialogo Nacional pa yega na un Compromiso Nacional, pa asina ey delibera cu Hulanda pa restablece confiansa den nos gobernacion. Den cuadro di esaki e tempo ey, nos a sugeri caba un “zakenkabinet”. Despues di eleccion 2017, UPP a bolbe propone oficialmente den un carta na gobernador, pa prome cu bin cu un gabinete politico, bin cu un “zakenkabinet”. Asina introduci e reglanan estricto di Bon Gobernacion y laga un instancia internacional haci un investigacion profundo di e situacion real di nos finansas publico. Atrobe nos NO a haya oido. Den varios carta dirigi na e gobierno actual nos a keda sugeri esaki, particularmente ora cu nos a constata cu tin un “tijdbom” poni bou di e gobierno aki. Tur esaki PROME cu e crisis. Despues cu e crisis a presenta, riba 20 di april, nos a bolbe sugeri esaki.
E intencionnan intervensionista di Hulanda ta bay contra nos derecho inalienabel di autodeterminacion, pero nos mester keda realistico. Nos mester acudi cerca Hulanda pa ayudo financiero, pasobra sin Hulanda nos lo hundi financieramente por completo, loke ta nifica pobresa y hamber. UPP ta kere cu enbes di cay na rudia y acepta sin mas e condicionnan of start un guerra cu Hulanda, tin un opcion y esey ta restablece confiansa door di apunta un “zakenkabinet” cu lo delibera cu Hulanda pa yega na un protocol. Si un “zakenkabinet” por conta riba sosten di tur gremio, elo por conduci na gana e confiansa back di tanto di e pueblo Arubano como di “politiek Den Haag”! E “zakenkabinet” aki lo mester tin tareanan special y specifico. Nos mester ta honesto y sincero, NINGUN gobierno politico lo trece e REFORMANAN necesario, peor ainda den un aña di eleccion.
Den nos “position paper” nos a bolbe sugeri un “zakenkabinet” como un “cooling off period” pa asina Aruba haya e oxigeno necesario pa por haya un bida. Un bida nobo, un Normal Nobo y Miho, na unda lo tin un scala di reglanan pa Aruba por ser goberna drechi. Como un “leidraad” nos Compromiso Nacional por ser usa, cual a wordo entrega varios biaha caba. UPP ta propone e siguiente puntonan:
1. Percura pa a corto plazo introduci TUR reglanan estricto di Bon Gobernacion. Manera UPP ta bisa tur ora: “Mara mannan di e politiconan”!
2. Fortifica nos organonan di conseho,control etc.
3. Reduci inmediatamente e gastonan di e aparato gubernamental.
4. Un “personeelstop” per direct.
5. Eventual nombracion y/o promocion mester ser haci dor di un comision independiente.
6. Un “zakenkabinet” mester rechasa corupcion y sostene e rumbo cu minister Lopez-Tromp a scohe respecto Serlimar. Esaki pa mustra cu NO ta permiti ni patronahe politico ni corupcion.
7. Tambe ta di transcendental importancia pa trece cambionan den nos leynan electoral y di financiamento di partidonan politico.
8. Last but surely not least mester bin cu un Comision Nacional den un Dialogo Nacional pa delibera riba exigencianan/condicionnan cu Hulanda a bin cune.
Nos ta convenci cu esaki ta e unico manera pa nos por para e tendencianan di ultimo añanan pa torno na nos Status Aparte. Di e manera aki nos ta trece e confiansa bek den Reino y alabes obliga Hulanda pa cumpli cu loke Statuut di Reino ta provee y respeta nos derecho inalienabel di autodeterminacion.
Partido UPP
Booshi Wever
9 di juli 2020


text:
E chauffeur y ocupante herida a bay cu auto particular pa hospital.
Diadomingo madruga a drenta informe di un accidente basta serio riba e caminda grandi dilanti di airport, mesora a dirigi un patruya na e sitio. Na yegada di e patruya a bin encontra cu un testigo cu a declara cu 2 persona a subi den un Nissan March y a bandona e sitio. Eynan polis a nota cu e Toyota Yaris blauw A37251 tabata direccion pariba cu velocidad basta halto y a perde control baha caminda bay dal den e barancanan banda di caminda. Polis a nota cu esun(nan) cu tabata den e auto lo mester a resulta herida a consulta cu Centro Medico pero ningun hende a yega eynan pero ora a check na hospital a bin haya e chauffeur y un ocupante cual ambos tabata sperando atencion medico.


text:
RIBA LOCALIDAD OAA
Mester tin propio device/ laptop y accesibilidad na internet pa repasa e materia/ traha tarea.
E cursonan di computer ta reparti den diferente categoria y nivel. Den caso di diferente nivel, mester sigui e nivelnan segun e secuencianan, cuminsando na nivel 1, sigui pa nivel 2, etc.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website


text:
Diamars ultimo nos fraccion a entrega un mocion na Parlamento di Aruba p’asina Algemene Rekenkamer por inicia un investigacion di nobo relaciona cu e hedging cu ta costa pueblo miyones di florin tur luna. E biaha aki nos a pidi pa auditoria di gobierno mes haci e investigacion aki pasobra esun di PWC tawata limita y nos fraccion ta desea pa esaki sosode na un manera mas amplio.
Prijs di crudo a baha
E mocion a wordo traha a base di diferente punto di consideracion, entre otro cu prijs di crudo a baha considerablemente sin cu consumidornan di coriente a haya ningun tipo di rebaho. Tambe e hecho cu feitenonderzoek ehecuta no tawata completo y esaki nos por a conclui tambe for di e rapport. Remarcabel ta cu a limita e investigacion den e proceso di hedging y a exclui e rolnan di Utilities N.V y Gobierno mes cual a pone cu esakinan a keda “out of scope”. Ademas di esaki e entrevistanan haci tawata solamente cu esnan cu WEB a permiti. Otro punto cu a capta atencion tawata cu no por a verifica e informacionnan financiero.
Investigacion riguroso
A base di esaki nos fraccion a dicidi cu e proceso di hedging mester wordo investiga mas profundo. Esaki a pone cu den e mocion nos a pidi e posibilidad pa Algemene Rekenkamer inicia un investigacion riguroso. Apesar cu partido AVP a vota contra di esaki, nos no por wordo stroba, pasobra fraccion di MEP riba su mes a manda pidi un investigacion caba. For di medio di comunicacion nos por a compronde tambe cu director di WEB, sr. Boekhoudt lo por wordo retira. Loke ta cuestionabel di esaki ta e echo cu no ta su so por bay. Acaso ta e tawata esun cu a pidi pa stabilisa e prijs di coriente? Con ta bay para cu e Hunta di Comisario cu a causa e desaster aki a base di peticion di Gabinete Eman? Cu otro palabra sr. Eman y sr. de Meza acaso nan si por sink un compania y Aruba haciendo como sifuera nada no a pasa? Esakinan ta punto cu cada un ciudadano mester evalua riba nan mes.


text: KRALENDIJK – Ernst Wesselius di 75 aña di bida, kende no ta un deskonosí na Boneiru a fayesé djabièrnè 1 di Novèmber. E tabata na Colombia debí na situashon di su salú i no a sobrebibí. Un notisia lamentabel ku a yega Boneiru djabièrnè último. Wesselius tabata eks fiskal di ministerio públiko pa hopi aña. El a traha komo abogado representando abogado David Kock di Aruba na Boneiru. Esaki tabata despues ku el a baha ku penshun komo fiskal. E tabata un persona ku ta duna informashon personalmente i a trese un dimenshon nobo den e forma kon atendé ku prensa. E tabata un persona ku tabata biba den e komunidat, komuniká ku prensa i e suidadano. Despues e tabata simplemente disfrutá di su penshun. Di parti di Radio Live 99.9 FM Pas na su restunan i forsa pa famia den e momentunan difísil ku pèrdida di nan ser kerí.


text:
Tokante Konseho Supremo Elektoral
Na Boneiru tin un Konseho Supremo Elektoral ku na mesun momento ta e Konseho Elektoral Sentral. E Konseho Supremo Elektoral ta konsistí di 5 miembro, for di kua un presidente i un presidente suplente. Aki bou nos ta presentá nan na boso.
Gezaghebber Edison Rijna
Presidente
Irma de Graaf-Cicilia
Presidente suplente
Miembronan
E Konseho Supremo Elektoral ta konsistí di 5 miembro, bou di ku un ta presidente i un presidente suplente.
Banda di e 5 miembronan aki di e Konseho Supremo Elektoral, 3 miembro suplente tambe ta keda nombrá.
Lucia Anthony-Evertsz
Miembro
Bert te Hennepe
Miembro
Maritza Valdink
Miembro
Dennis Martinus
Miembro suplente
Nadya Tromp
Miembro suplente
Christopher Frans
Miembro suplente
Nombrashon i ehekushon
Na Boneiru tin un Konseho Supremo Elektoral ku na mesun momento ta e Konseho Elektoral Sentral. Kolegio Ehekutivo ta nombra e miembronan i e miembronan suplente di e Konseho Supremo Elektoral pa un periodo di 4 aña kalendario.
E Konseho Supremo Elektoral ta ehersé e siguiente tareanan den e proseso elektoral:
- e registrashon di e nòmber di partidonan polítiko
- e entregamentu di lista di kandidatonan
- stipulá e resultado di e elekshon


text:
Apresiabel Kolegio Ehekutivo,
Mi frakshon a tuma nota ku diferente direktoradonan di Entidat Públiko ta ubiká den edifisionan partikular.
Di otro banda tin diferente edifisio di Gobièrnu, pará bashí i for di uso. Relashoná ku esaki, mi ta hasi uso di artíkulo45 di nos Reglamentu di Òrdu, pa hasi e siguiente preguntanan:
- Konseho Insular por haña un inventarisashon di tur e edifisionan di Gobièrnu ku nan balor?
- E edifisionan aki ta riba balansa di nos kuentanan anual i pa kua montante?
- Kolegio por duna Konseho Insularun bista tambe di kua edifisio ta den uso i uso pakiko?
- Kua ta e direktorado- i/o servisionan ku ta alohá den edifisionan ku nó ta di Gobièrnu?
- Kolegio por fasilitá Konseho Insular tur e kontraktnan ku tin, di moda ku nos por haña klaridat pa loke ta e durashon di e kontraktnan i tambe e preis di hür ku ta paga?
- Ki maneho Kolegio Ehekutivo ta hiba pa ku alohamentu di nos direktorado- i servisionan?
- Kuantu lo kosta pa konstruí un edifisio sentral pa hinka tur e servisionan aden di moda ku por realisá e idea di “one-stop-shopping” i asina alsa kalidat, efisiensia i efikasia di nos servisio na komunidat den e mas amplio sentido di palabra?
- Si konstruí un edifisio sentral den kuantu tempu lo por paga bèk e kapital di e invershon aki?
- Si tin di e edifisionan di Entidat Publiko Bonaire di hür ku tersera, kuantu fondo kada un ta generá pa Entidat Públiko Boneiru?
- Kua ta e propiedatnan ku ta bou di Bonaire Overheidsgebouwen BOG?
E propiedatnan menshoná na pregunta 10ta balorá di moda ku nan ta riba balansa di nos kuentanan anual i pa kua montante?
12. Te ainda e kontrakt ta eksistí di 1 dòler pa luna pa e edifisio kaminda Cuba Compagnie ta i si ta asina pa kuantu aña e kontrakt aki ta kore?
Mi ta konta di risibí kontestanan oral, al kaso den e próksimo reunion públiko di Konseho Insular


text:
AVP ta conoci como un partido cu semper ta busca di tene su politiconan, su fiel siguidornan y tambe su grupo di friends and family contento y na tur momento – si nan mester duna fabornan politico na e grupo previlegia aki – nan ta haci esaki sin ningun tiki clase di berguensa.
Practicanan coruptivo
Den pasado nos por a mira entre otro con e gobierno aki a otorga ‘just like that’ un cantidad di 3 cas den Colony na un solo familia, esta na e yiunan di un parlamentario di AVP. Tambe e practica coruptivo caminda terenonan den ‘natuurgebied’ ta haya otro destinacion djis pa complace e politiconan di AVP, kendenan ta para den prome rij pa probecha y haya e terenonan aki pa traha nan propio cas.Y no mester lubida e ladronicia di 90 mil M2 di tereno di pueblo na un solo compinchi politico hopi yega na e lider di AVP!
Previlegio politico
Tambe por a mira na varios ocasion con cierto barionan ta wordo asfalta, ta haya klinkers y tambe luz di caya, hustamente pa motibo cu un ministro, un parlamentario of un compinchi fiel liga na partido di AVP a bin biba den e bario. Si no ta pa e echo aki, e bario siguramente lo a keda completamente bandona! Esakinan ta practicanan castigabel ora cu politiconan den forma directo ta previlegia y enrikece nan mes riba custia di pueblo.
Bario San Miguel
Asina recientemente pueblo a bin haya sa tambe e motibo berdadero cu a basha asfalt na grandi den e bario di San Miguel den Noord y esey ta pasobra un politico di AVP a cumpra un mansion di gran balor den e bario aki. Pa disimula e hecho di patronahe aki y pa mustra cu no ta e caya so caminda e mansion caro ta situa ta wordo asfalta, a dicidi di asfalta tur e otro cayanan den San Miguel. E practica di patronahe aki cu placa di pueblo ta mustra cu partido AVP a perde tur clase di berguensa.
Derecho y no fabor
Nos di MEP ta contento pa e bario di San Miguel y cu nan por ta feliz awor cu nan camindanan asfalta, pero e wega tabata cu a asfalta e bario, pasobra awo un politico di AVP a bin biba eynan ya pa 6 luna caba y diripiente asfalt a cay for di cielo pa e bario aki y cu esaki tambe e mansion di e politico a aumenta den balor.
Pueblo di San Miguel y otro barionan cu tambe ta experencia e practicanan aki di AVP, no sinti boso intimida, no sinti cu boso mester paga pa e “fabor” aki, ya cu ta boso propio placa di belasting ta pagando pa tur e asfalt y di cual boso como bon ciudadano tin tur derecho riba dje.


text:
ORANJESTAD – Diaranzon atardi Minister Xiomara Maduro a haci apertura di e exposicion di Censo 1960 – 2010 na Archivo Nacional Aruba. Departamento Central di Estadistica CBS a expone informacion compila di e censonan cu a keda efectua desde e promer censo oficial na 1960 cu ta mustra ken nos ta, cuanto nos ta y con nos ta biba na Aruba. Den e exposicion por haya informacion riba e desaroyo di nos Pais y tambe por sera conoci cu e 17 metanan di Nacionnan Uni pa desaroyo sostenibel y con esaki ta wordo observa na Aruba.
E Exposicion ta conta e Historia di e Censo di Poblacion y Vivienda na Aruba desde aña 1960 te cu aña 2010. Un Censo di Poblacion y Vivienda ta wordo ehecuta cada 10 aña segun recomendacion di Nacionnan Uni. E prome Censo cu a wordo teni na Aruba a wordo ehecuta bou di auspicio di Lago Oil Company. E tempo ey Aruba tabata conta cu un poblacion di 53.199 persona, menos di mitar di locual e poblacion actual ta. Na e prome kwartaal di 2020, e poblacion di Aruba ya tabata conta cu un total di 112.321 persona. Mester enfatisa cu durante di un Censo no ta conta solamente persona, pero tambe tur vivienda na Aruba. Pa por haci esaki posibel, un grupo grandi di personal di conteo ta bishita tur vivienda na Aruba den e periodo di conteo. Censo 2010 tabata conta por ehempel cu un team di 1.068 personal di conteo. E exposicion aki ta conta e historia di e Censo pa medio di 4 tema principal cu ta relata na e preguntanan cardinal cu mester wordo contesta pa medio di un Censo, esta: 1). Ken nos ta. 2). Cuanto nos ta. 3). Con nos ta biba. 4). Na unda nos ta biba 2. Bou di e 4 temanan aki, e Exposicion ta presenta datonan colecta riba diferente subtema manera entre otro: pais di nacemento, nacionalidad, educacion, labor y composicion di hogar. Tambe mester enfatisa cu e Exposion no solamente ta presenta datonan di pasado, pero tambe ta presenta datonan di proyeccionnan di nos poblacion te cu aña 2030. Ademas e exposicion ta presenta e Metanan di Desaroyo Sostenibel di Nacionnan Uni. E asina jama SDG’s ta forma e modelo pa sigui pa desaroya nos pais na un manera sostenibel, usando datonan relevante y confiabel pa sigura cu ningun persona ta wordo laga atras y manteniendo e persona central. E aña aki ta marca e comienso di e decada di implementacion di e Metanan di Desaroyo Sostenibel. Oficina di Estadistica di Aruba (CBS), como parti di e comision di Metanan di Desaroyo Sostenibel di Aruba ta contribui na colecta datonan pa por monitorea e progreso di Aruba pa locual ta trata e implementacion di e SDG’s. Den e cuadro aki, un Censo ta e instrumento principal pa e coleccion di datonan necesario pa e calculacion di e indicadornan di SDG’s. Den
e exposcion por aprecia un muraya cu ta representa tur e 17 Metanan di Desaroyo Sostenibel. Minister Xiomara Maduro ta invita e pueblo pa bishita e sala di exposicion na Archivo Nacional Aruba y wak tur locual un Censo por nifica pa pais Aruba y conoce e Historia di Censo y tambe e inovacionnan cu Censo a conoce durante e añanan 1960 pa 2010. Tambe e mandatario ta manda danki na Archivo Nacional Aruba pa e uzo di nan edificio pa por expone e historia di Censo y tambe pa yuda compila datonan. Un danki ta bay tambe na Oficina Central di Estadistica Aruba pa compila e datonan y organisa e Exposicion pa asina mantene nos pueblo bon informa tocante e historia y desaroyo di Censo na Pais Aruba.